title: Iriadamant

text: Seuraavat henkilöt kuolivat Maltaisin eri kulttiyhteisöissä eri puolilla Eurooppaa ; Gilles Bedard (Ranskan kansalainen) vuonna 1990 (suoliston tukos), Gerard Gauthier (Ranskan kansalainen) vuonna 1994 (infektio), Giska, kolmevuotias Pohjois-Suomessa


title: Saurian Meditation

text:
Saurian Meditation on Nile-yhtyeestä tunnetun Karl Sandersin vuonna 2004 julkaisema ensimmäinen täysin folk- & ambient-musiikkiin nojaava soolojulkaisu. Nilestä tutut teemat jatkuvat levyn liikkuessa teemallisesti Muinaisen Egyptin ja Lähi-idän mytologiassa sekä H. P. Lovecraftin luomassa Cthulhu-mytologiassa.
Sessiojäsenet


title: Kashima Antlers

text: Kashima Antlers () on japanilainen jalkapallojoukkue Kashimasta, joka pelaa Japanin pääsarjassa J. Liigassa. Kashima on ollut menestynein joukkue vuonna 1993 perustetussa liigassa. Se on voittanut viidesti liigamestaruuden, kolmesti cupin ja kolmesti Keisarin Cupin. Kashima Antlers on myös ainoa J. Liigan joukkue, joka on liigan perustamisesta asti ollut joka vuosi pääsarjassa.


title: Matti Pursula

text: Matti Pursula (s. 1946) on Teknillisen korkeakoulun (TKK) entinen rehtori. Vuodesta 2003 rehtorina toiminut tekniikan lisensiaatti Pursula palveli aiemmin liikennetekniikan professorina ja TKK:n vararehtorina. Lisäksi hän toimi Aalto-yliopiston teknillisen korkeakoulun johtavana dekaanina 2010-2011, siihen asti kun korkeakoulu jakaantui neljäksi tekniikan kouluksi.


title: Matti Pursula

text: Pursulan tutkimuksen tärkeimpiä alueita ovat muun muassa liikenteen simulointi ja ohjaus, liikennevirran ominaisuudet ja liikenteen kysyntämallit. Työssään hän on turvautunut niin sumeaan logiikkaan, neuroverkkoihin kuin geneettisiin algoritmeihinkin.


title: Infiniti G20

text: G20 oli Infinitin perusmalli Yhdysvalloissa lähes koko 1990-luvun ja 2000-luvun alussa. Se oli lähes identtinen Japanissa ja Euroopassa myydyn Nissan Primera sedanin kanssa, mutta G20:ssä oli parempi perusvarustelu. Se esiteltiin 1991 kilpailemaan Acura Integran, BMW 3-sarjan, Lexus ES250:n ja Volvo 240:n kanssa; myöhemmissä mainoksissa autoa myytiin sloganilla ”Born in Japan. Educated in Europe. Now Available in America”. (Syntynyt Japanissa. Koulutettu Euroopassa. Nyt saatavilla Amerikassa.) Nissanin markkinointiosaston korkeista odotuksista huolimatta auto ei mennyt kaupaksi yhtä hyvin kuin monet kilpailijansa. G20:tä valmistettiin kahden sukupolven verran, mallia HP10 (P10) valmistettiin 1991–1996, ja mallia HP11 (P11) vuosina 1999–2002. Kaikki G20:t olivat etuvetoisia ja ne valmistettiin Oppamassa, Japanissa.


title: Jigsaw

text: John Kramer eli Jigsaw on kuvitteellinen sarjamurhaaja "Saw"-elokuvasarjassa, jossa häntä esittää yhdysvaltalainen Tobin Bell. Hahmo esiintyy jokaisessa "Saw"-elokuvassa.


title: Jigsaw

text: Jigsaw esitellään elokuvissa syöpäpotilaana, jolla on pakkomielle opettaa ihmisille heidän elämänsä arvokkuutta. Elokuvien "Saw II", "Saw III" ja "Saw IV" ohjaaja Darren Lynn Bousman ei näe Jigsawia sarjamurhaajana vaan ”tieteilijänä”, joka tahtoo ihmisten selviytyvän ansoista, joita Jigsaw rakentaa heille. ”Uhreilla” on näissä mahdollisuus tehdä valintoja, joiden avulla he voivat jäädä eloon. Ansat ovat yleensä symbolisia uhrien omista elämistä. Jigsaw kutsuu näitä ansoja nimellä ”peli” ja kertoo pelin ”säännöt” kasettinauhurilla tai videokasetilla. Testit aiheuttavat uhreilleen usein suurta kärsimystä. Hänen avustajansa tekemät ansat ovat joissain tapauksissa pelkkiä kuolemanansoja, joissa uhreilla ei ole mitään mahdollisuutta paeta. Kyseisissä tapauksissa avustajilla oli jotain henkilökohtaista kaunaa uhria kohtaan.


title: Jigsaw

text: Nimen Jigsaw () hän sai tiedotusvälineiltä tavastaan leikata palapelin palan muotoinen palanen epäonnistuneiden uhrien ihosta. Joka palanen symboloi heidän puuttuvaa elämänhaluaan. Jigsaw tunnetaan myös vatsastapuhujan nukestaan Billysta, joka esiintyy usein hänen videoissaan, joissa kerrotaan ohjeet selviytymiseen. Nuken sisällä on kasettinauhuri, joka käynnistyy ajastimella. Toisinaan, jos uhrit selviytyvät ansasta, nukke pyöräilee uhrin viereen kolmipyöräisellä polkupyörällä ja nuken sisällä oleva kasettinauhuri käynnistyy, kertoen uhrille tämän selvinneen. Jigsaw on käyttänyt nukkea myös räjähdeansana.


title: Jigsaw

text: John Kramer aloitti ”uransa” Jigsaw-murhaajana, kun hänen vaimonsa Jill Tuck sai keskenmenon huumeaddikti Cecil Adamsin takia (joka joutuikin Jigsawin ensimmäiseksi uhriksi). Epäonnistuneen itsemurhayrityksensä jälkeen Kramer huomasi, kuinka paljon enemmän elämää arvostaa, kun on katsonut kuolemaa silmästä silmään.


title: Jigsaw

text: Vain pieni osa Jigsawin uhreista selviytyy elossa hänen peleistään. Selviytyneitä ovat muun muassa Amanda Young, Lawrence Gordon, Daniel Matthews, Mark Hoffman, Logan Nelson, Corbett Reinhart (Jeff Reinhartin tytär), Tara ja Brent Abbott sekä Pamela Jenkins.


title: Jigsaw

text: "Saw III":ssä Jigsawin avustaja Amanda Young kidnappaa naistohtori Lynn Dennlonin hoitamaan Jigsawin sairastamaa syöpää. ”Esteradaltaan” selviytynyt Jeff Reinhart kuitenkin ampuu Amandan ja viiltää Jigsawin kurkun auki pyörösahalla. Jigsawin pelit eivät kuitenkaan lopu tähän, sillä Jigsawin avustaja Mark Hoffman jatkaa Jigsawin työtä. "Saw VI":ssä Jigsawin vaimo Jill Tuck laittaa Markin testiin, josta tämä selviytyy täpärästi. Mark tappaa Jillin "Saw VII 3D":ssä, mutta tohtori Lawrence Gordon (joka paljastuu Jigsawin kolmanneksi avustajaksi) kostaa tämän kahlitsemalla Markin samaan kylpyhuoneeseen, jossa hän oli itsekin testattavana ensimmäisessä elokuvassa.


title: Bravo-palkinto

text: Bravo () on italialaisen "Guerin Sportivo" -urheilulehden vuodesta 1978 lähtien vuosittain jakama palkinto, joka myönnetään Euroopan parhaalle nuorelle jalkapalloilijalle.


title: Bravo-palkinto

text: Vuoteen 1992 asti palkinto myönnettiin alle 23-vuotiaalle pelaajalle, jonka seurajoukkue oli ottanut osaa johonkin Euroopan jalkapalloliiton järjestämään kansainväliseen seurajoukkuekilpailuun (Euroopan cup, Uefa-cup tai Cup-voittajien cup). Vuodesta 1992 lähtien myöntämiskriteerinä on ollut alle 21 vuoden ikä ja pelaaminen missä tahansa eurooppalaisessa sarjassa. Voittaja valitaan useimmissa Euroopan maissa pelatun syksy–kevät-kauden jälkeen, ei kalenterivuoden lopussa. Bravoa on kutsuttu alle 21-vuotiaiden Kultaiseksi palloksi.


title: Bravo-palkinto

text: Vain espanjalainen Emilio Butragueño ja brasilialainen Ronaldo ovat voittaneet palkinnon kahdesti.


title: Bravo

text: Bravo voi viitata ainakin seuraaviin:


title: Laura Lepistö

text: Laura Anneli Lepistö (s. 25. huhtikuuta 1988 Espoo) on suomalainen kilpauransa päättänyt taitoluistelija. Hän on Suomen kaikkien aikojen menestynein taitoluistelija yksinluistelussa.


title: Laura Lepistö

text: Lepistö voitti kultaa Helsingin EM-kisoissa 2009, hopeaa Tallinnan EM-kisoissa 2010 ja pronssia Zagrebin EM-kisoissa 2008 sekä Torinon MM-kilpailuissa 2010. Hän saavutti henkilökohtaisessa kilpailussa MM-mitalin ensimmäisenä suomalaisena naistaitoluistelijana. Lepistö edusti Espoon Jäätaitureita ja häntä valmensi Virpi Horttana.


title: Laura Lepistö

text: Lepistö aloitti lajin harrastamisen nelivuotiaana vuonna 1992. Lepistö saavutti ensimmäisissä aikuisten arvokisoissaan, Zagrebin EM-kisoissa 2008, yllättäen pronssia Carolina Kostnerin ja Sarah Meierin vietyä kirkkaammat mitalit. Hän oli samalla sijalla jo lyhytohjelman jälkeen. Göteborgin MM-kisoissa 2008 Lepistö oli kahdeksas. Hän oli lyhytohjelman jälkeen 21:s, mutta sai vapaaohjelmassa seitsemänneksi parhaat pisteet. Keväällä 2008 Lepistö oli Kansainvälinen luisteluliitto ISU:n maailman rankinglistalla kuudes.


title: Laura Lepistö

text: Lepistö voitti Euroopan mestaruuden Helsingissä 2009 pistein 167,32. Hän johti kilpailua jo lyhytohjelman jälkeen. Saman vuoden MM-kilpailuissa Los Angelesissa hän sijoittui kuudenneksi uusilla ennätyspisteillään 170,07. Vuonna 2010 hän saavutti Tallinnasta EM-hopeaa Carolina Kostnerin voitettua kilpailun. Vancouverin talviolympialaisissa 2010 Lepistö luisteli ennätyspisteensä 187,97 ja sijoittui parhaana eurooppalaisena kuudenneksi. Saman vuoden MM-kilpailussa tuloksena oli MM-pronssi pistein 178,62.


title: Laura Lepistö

text: Kaudella 2006–2007 Lepistö sai SM-hopeaa. Seuraavana talvena hän voitti Suomen-mestaruuden pistein 164,76. Kaudella 2008–2009 hän sijoittui hopealle pistein 150,34. Lepistö voitti toisen Suomen-mestaruuden kaudella 2009–2010 pistein 167,79. Junioreiden MM-kilpailuissa hän oli yhdeksäs vuonna 2006 ja seitsemäs 2007.


title: Laura Lepistö

text: Vuoden 2011 MM-kisoihin Lepistö ei osallistunut, sillä loukkaantuminen varjosti kautta. Hän ei osallistunut myöskään EM- ja SM-kisoihin. Maaliskuussa 2012 Lepistö ilmoitti lopettavansa kilpauransa. Hän on sittemmin toiminut Ylen taitoluistelulähetysten asiantuntijana.


title: Laura Lepistö

text: Laura Lepistö meni naimisiin Tommi Huovisen kanssa kesällä 2015.


title: Laura Lepistö

text: Lepistö vieraili Pohjois-Korean Pjongjangissa Champions on Ice -kiertueen jäsenenä helmikuussa 2012. Lepistö vietti maassa kuusi päivää ja esiintyi kolmesti. Pohjois-Korean uutistoimiston KCNA:n uutisten perusteella taitoluistelua käytettiin edesmenneen diktaattori Kim Jong-ilin henkilökultin pönkittämiseen. Lepistön mukaan matkalla ei ollut poliittisia tarkoitusperiä ja hän oli matkalla vilpittömästi. Vierailu herätti keskustelua Pohjois-Korean ihmisoikeustilanteen takia mm. Lepistön sponsoreissa.


title: Iain Mackenzie

text: Iain Mackenzie on brittiläinen kirjailija ja filosofi. Hän on toiminut filosofian lehtorina Middlesex Universityssa Lontoossa ja politiikan lehtorina Kentin yliopistossa.


title: Andrea Henkel

text: Andrea Henkel (s. 10. joulukuuta 1977 Ilmenau) on saksalainen uransa lopettanut ampumahiihtäjä.


title: Andrea Henkel

text: Henkel voitti Salt Lake Cityn olympialaisissa 2002 kultaa 15 kilometrin kilpailussa 7,9 sekunnin erolla Liv Grete Poiréehin; molemmat ampuivat yhden sakkominuutin. Kisojen toisen kultansa hän sai hiihdettyään kolmannen osuuden Saksan viestijoukkueessa, joka yhdestä sakostaan huolimatta voitti sakkokierroksilta välttyneen Norjan puolen minuutin erolla.


title: Andrea Henkel

text: Henkel voitti 15 kilometrin maailmanmestaruuden Hochfilzenissä 2005. Hän ampui yhden ohilaukauksen ja kukisti puolella minuutilla kaksi sakkominuuttia ottaneen Sun Ribon. Anterselvan MM-kisoissa 2007 Henkel voitti yhteislähtökilpailun mestaruuden 4,6 sekunnin erolla Martina Glagowiin vaikka kiersikin kaksi sakkokierrosta Glagowin yhtä vastaan. Viestissä Henkel hiihti toisen osuuden Saksan kultajoukkueessa, joka kukisti hopeamitalimaa Ranskan yli minuutilla.


title: Andrea Henkel

text: Östersundin MM-kilpailuissa 2008 Henkel voitti sprintin maailmanmestaruuden 12,7 sekunnin erolla Albina Ahatovaan; molemmat selvisivät ilman sakkokierroksia. Seuraavana päivänä Henkel voitti takaa-ajon maailmanmestaruuden runsaat 20 sekuntia ennen Jekaterina Jurjevaa ammuttuaan jälleen puhtaasti. Hän hiihti myös toisen osuuden kultaa voittaneessa Saksan viestijoukkueessa. Pyeongchangin MM-kilpailuissa 2009 hän hiihti naisten viestissä kolmannen osuuden Saksan hopeajoukkueessa ja sekaviestissä avausosuuden Saksan pronssijoukkueessa. Vancouverin olympialaisissa 2010 Henkel hiihti ankkuriosuuden Saksan pronssijoukkueessa. Hanty-Mansijskin MM-kilpailuissa 2011 hän hiihti avausosuuden sekä maailmanmestaruuden voittaneessa Saksan naisten viestijoukkueessa että hopeaa saaneessa sekaviestijoukkueessa. Ruhpoldingin MM-kisoissa 2012 hän hiihti ankkuriosuuden Saksan mestarijoukkueessa naisten viestissä ja avausosuuden Saksan prossijoukkueessa sekaviestissä. Nové Měston MM-kilpailuissa 2013 hän sai nolla-ammunnalla hopeaa normaalimatkalla.


title: Andrea Henkel

text: Maailmancupissa Henkel voitti 22 osakilpailua, oli 20 kertaa toinen sekä 17 kertaa kolmas. Hän voitti maailmancupin kokonaiskilpailun kaudella 2006–2007.


title: Andrea Henkel

text: Henkel lopetti uransa kauden 2013–2014 jälkeen. Hän on naimisissa yhdysvaltalaisen ampumahiihtäjän Tim Burken kanssa.


title: Doom (vuoden 2016 videopeli)

text: Doom (tyylitelty DOOM ja alun perin nimellä Doom 4 tunnettu) on id Softwaren kehittämä ensimmäisen persoonan ammuntapeli. Se ilmestyi Microsoft Windowsille, PlayStation 4:lle ja Xbox Onelle 13. toukokuuta 2016.


title: Doom (vuoden 2016 videopeli)

text: QuakeConin haastatellessa John Carmackia, hän mainitsi "Doom 4" -projektin varmaksi. Peli varmistettiin olevan tekeillä 7. toukokuuta 2008. Pitkään jatkuneet ongelmat kehitystyössä johtivat projektin uudelleen aloittamiseen vuonna 2011. Samalla nimi Doom 4 muuttui pelkäksi Doomiksi ja julkaisusuunnitelmat Playstation 3- ja Xbox 360- alustoille peruttiin. Suurin syy projektin uudelleenaloittamiseksi oli kehittäjien tyytymättömyys peliin. Pelistä oli tulossa elokuvamainen, sisältäen etukäteen suunniteltuja tapahtumia ja kohtauksia Call of Duty -pelisarjan tyylisesti. Kehittäjien kommenttien mukaan pelistä puuttui Doom-pelisarjalle ominainen tunnelma ja pelattavuus.


title: Doom (vuoden 2016 videopeli)

text: Ensimmäinen traileri pelistä julkaistiin 10. kesäkuuta 2014, samoihin aikoihin pelille avattiin virallinen Doom-internetsivu, josta trailerin voi katsoa. QuakeCon 2014 -tapahtumassa kehittäjät ilmoittivat, että pelissä tulee olemaan vanhoista Doom-peleistä tuttuja asioita, kuten nopea sivusuunnassa kävely, aseen lataamistoiminnon puuttuminen ja mahdollisuus kantaa mukana lukuisia eri aseita.


title: Doom (vuoden 2016 videopeli)

text: E3 2018-messuilla Bethesda Softworks esitteli pelille jatko-osan, "Doom Eternal", joka sijoittuu Maahan.


title: Doom (vuoden 2016 videopeli)

text: Doom sai ennen julkaisuaan monet pelaajat varpailleen, kun maaliskuun 31. päivänä julkaistu moninpeliversion beta ei toiminutkaan täysin samalla tavalla, kuin vuoden 1993 Doom. Steam-arvostelujen mukaan perinteinen areenaräiskintä oli yksinkertaistettu siten, että se miellyttäisi laajempaa yleisöä esimerksi pelaajan hitaammalla liikkumisnopeudella. Lisäksi betassa ei ollut mukana monia PC-pelaajille tärkeitä asioita, kuten graafisia asetuksia tai rajoittamatonta ruudunpäivitysnopetta. Kritiikin määrä sai Bethesdankin vastaamaan ja nämä lupasivat lopullisen version olevan muokattavampi ja tasapainotetumpi.


title: Doom (vuoden 2016 videopeli)

text: "Doomin" arvostelukappaleita ei oltu annettu arvostelijoille ennen pelin julkaisemista, mikä sai monet epäilemään pelin laatua. Julkaisussa "Doom" sai myönteisen vastaanoton, ja muun muassa Rockpapershotgun kutsui sitä vuoden 2016 parhaaksi räiskintäpeliksi. Peliä kehuttiin sen nopeatempoisuuden, näyttävyyden, toimivan räiskinnän ja yksinpelin vuoksi. Lisäksi kiitosta sai helppokäyttöinen SnapMap-karttaeditori, jolla kuka tahansa pystyi luomaan ennalta määritellyistä huoneista uusia moninpelikarttoja. Moninpeli ei vielä julkaisun jälkeenkään saanut arvostelijoilta kiitosta ja se sivuutettiin lähinnä yksinpelin mukana tulleena kivana lisänä.


title: Doom (vuoden 2016 videopeli)

text: Pelin grafiikkamoottori on kehittynyt usein tavoin aikaisemmista versioista ja sisältää useita uusia tekniikoita. Renderöinti suoritetaan useassa vaiheessa useiden välitietojen avulla, jotka yhdistetään lopulliseen kuvaan.


title: Somewhere Back in Time World Tour

text: Somewhere Back in Time World Tour oli brittiläisen heavy metal-yhtye Iron Maidenin konserttikiertue, jolla promotoitiin yhtyeen vuonna 2008 julkaistua kokoelma-albumia "Somewhere Back in Time".


title: Somewhere Back in Time World Tour

text: "Somewhere Back in Time World Tourin" konsertit perustuivat yhtyeen 1980-luvulla julkaistuihin levytyksiin, ja vuoden 1992 "Fear of the Dark"-kappaletta lukuun ottamatta kaikki konserteissa esitetyt kappaleet oli julkaistu yhtyeen 80-luvun menestysalbumeilla. Kiertueen tarkoituksena oli saada yhtyeen nuoremmille ihailijoille mahdollisuus kuulla enemmän yhtyeen vanhempaa tuotantoa. Kiertueella myös kappaleet "Moonchild" ja "Rime of the Ancient Mariner" saivat ensiesityksensä yhtyeen nykyisellä, vahvistetulla kuusihenkisellä kokoonpanolla. Kiertueen lavasteet perustuivat yhtyeen "Powerslave"-albumin ja "World Slavery Tour"-maailmankiertueen teemaan samankaltaisten, näyttävien pyrotekniikkojensa ja yhtyeen muumioidun Eddie-maskotin kera. Muumioitu ja jättimäinen Eddie esiintyi vain lavan taustalla, mutta lavalle saapunut Eddie perustui yhtyeen "Somewhere in Time"-albumiin.


title: Somewhere Back in Time World Tour

text: Kiertueella yhtye käytti myös ensimmäistä kertaa omaa lentokonettaan Ed Force Onea, joka on Boeing 757:n malli ja viittaa nimeltään Yhdysvaltain presidentin käyttämään Air Force One-lentokoneeseen. Koneen pilottina toimi yhtyeen laulaja Bruce Dickinson, joka on siviiliammatissaan lentäjä. Kiertueen tiimoilta yhtye kuvasi myös dokumenttielokuvan "", joka esitettiin valituissa elokuvateattereissa kiertueen päätyttyä huhtikuussa 2009. Tämän jälkeen kyseinen dokumentti julkaistiin myös kuvatallenteena ja livealbumina. Dokumentin DVD-julkaisu sijoittui eri DVD-listojen kärkeen peräti 25 eri maassa.


title: Somewhere Back in Time World Tour

text: Kiertue oli brittiläisten artistien ja yhtyeiden keskuudessa toiseksi tuottavin


title: Somewhere Back in Time World Tour

text: Lämmittelijöinä toimivat Lauren Harris sekä Avenged Sevenfold.


title: Somewhere Back in Time World Tour

text: Iron Maidenin konsertti alkaa screeneiltä näkyvällä introlla, jonka taustalla soi kappale "Transylvania". Intron jälkeen kuullaan Churchill's Speech (katkelma Winston Churchillin puheesta).


title: Somewhere Back in Time World Tour

text: Kappalelista:


title: Somewhere Back in Time World Tour

text:
Intro: Doctor Doctor /Transylvania/Churchill's Speech
Encoret:


title: David Lundbohm

text: David Lundbohm (s. 17. joulukuuta 1979 Roseau, Minnesota) on yhdysvaltalainen jääkiekkoilija, joka siirtyi kaudeksi 2011–2012 Allsvenskanissa pelaavaan Västeråsiin.


title: David Lundbohm

text: Lundbohm pelasi ennen ammattilaisuraansa neljä kautta Yhdysvaltain yliopistosarjassa NCAAssa pelaavan Pohjois-Dakotan yliopiston joukkueessa. Kaudeksi 2004–2005 Lundbohm siirtyi ECHL-liigan Florida Everbladesiin. Hän oli johdattamassa joukkuettaan ECHL:n finaaleihin Kelly Cupiin. Onnistuneen ECHL-kauden jälkeen AHL:ssa pelaava Providence Bruins teki Lundbohmin kanssa sopimuksen.


title: David Lundbohm

text: AHL:ssa Lundbohm teki 17 maalia 75 ottelussa. Tämän jälkeen hän siirtyi Eurooppaan ja Saksan DEL-liigaan. Lundbohm ehti olemaan harjoituskaudella kokeella Kölnissä, mutta teki sopimuksen lopulta Straubing Tigersiin, joka tarvi keskushyökkääjää Tobias Abstreiterin loukkaannuttua pitkäksi aikaa. Straubingissa Lundbohm teki pisteet 10+16 pelaamassaan 51 ottelussa.


title: David Lundbohm

text: Kauden 2007–2008 Lundbohm aloitti Sveitsin kakkosliigan SC Langenthalissa, jossa pelasi lokakuuhun, jolloin siirtyi SM-liigassa pelaavaan TPS:aan. Turussa Lundbohm aloitti hyvin, mutta ajautui loppukaudesta myös vilttiketjuun. Hän teki TPS:ssa 45 ottelussa tehot 11+14. Kaudeksi 2008–2009 hän siirtyi Allsvenskanin Växjöhön. Växjössä Lundbohm pelasi kolme kautta ja oli nostamassa joukkuetta Elitserieniin keväällä 2011. Lundbohm jätti kuitenkin Växjön kaudeksi 2011–2012 ja siirtyi Allsvenskanissa pelaavaan Västeråsiin.


title: Joonas Järvinen

text: Joonas Petteri Järvinen (s. 5. tammikuuta 1989 Turku) on suomalainen jääkiekkopuolustaja, joka edustaa KHL-liigassa pelaavaa Kunlun Red Staria.


title: Joonas Järvinen

text: Numerolla 36 pelaava Järvinen nousi Turun Palloseuran vakiokokoonpanoon, kun joukkueen kapteeni Aki Berg loukkaantui. Järvinen voitti TPS:ssä Suomen mestaruuden kaudella . Järvinen siirtyi Pelicansiin kaudeksi . Hän oli mukana voittamassa Pelicansin kanssa SM-hopeaa kaudella 2011–2012.


title: Joonas Järvinen

text: Järvinen valittiin Suomen joukkueeseen MM-kisoihin 2012, joissa hän pelasi numerolla 56, Ossi Väänäsen pakkiparina.


title: Joonas Järvinen

text: Kaudeksi 2012–2013 Järvinen siirtyi Nashville Predatorsin organisaatioon.


title: Joonas Järvinen

text: Kahden Pohjois-Amerikassa vietetyn kauden jälkeen kesäkuussa 2014 uutisoitiin Järvisen siirtyvän KHL-tulokkaan, HK Sotšin riveihin.


title: Joonas Järvinen

text: Toukokuussa 2015 Järvinen solmi yksivuotisen sopimuksen HIFK:n kanssa.


title: Joonas Järvinen

text: HK Sotši myi Järvisen KHL-oikeudet Helsingin Jokereille Kesäkuussa 2015. Sotši sai vaihdossa KHL:n varaustilaisuuden 1. kierroksen varausoikeuden.


title: Tutkimusalus Aranda

text: Tutkimusalus Aranda on Suomen ympäristökeskuksen omistama merentutkimusalus. Aranda on rekisteröity Suomen lipun alle ja sen kotisatama on Helsinki. Alus on tutkimusaluskäytössä toinen ja kaikkiaan kolmas Aranda-nimellä kulkenut alus. Merentutkimuslaitoksen lakkauttamisen jälkeen vuonna 2008 alus siirtyi Suomen ympäristökeskuksen hallintaan.


title: Tutkimusalus Aranda

text: Alus on suunniteltu pääasiassa Itämerellä tapahtuvaan tutkimustyöhön, mutta se pystyy operoimaan kaikkialla maailmassa. Jäävahvistuksensa ansiosta alus on tehnyt matkoja muun muassa Etelämantereelle ja Pohjoiselle jäämerelle.


title: Tutkimusalus Aranda

text: Merentutkimusalus Arandan peruskorjaus aloitettiin kesällä 2017. Peruskorjauksessa alusta pidennetään seitsemän metriä ja tutkimus-, sekä laboratoriotiloja lisätään. Lisämetrit mahdollistavat myös siirtymisen sähköiseen voimansiirtoon. Alus voi jatkossa kulkea lyhyitä matkoja pelkästään akkusähköllä, mikä vähentää aluksen mereen aiheuttamaa melua. Peruskorjaus suoritetaan Rauma Marine Constructionsin telakalla Raumalla


title: Tutkimusalus Aranda

text: Arandan runko on valmistettu teräksestä. Pituutta aluksella on 59,2 metriä, leveyttä 13,8 metriä ja syväys on 5 metriä. Laivan bruttovetoisuus on 1 734 tonnia ja nettovetoisuus 521 tonnia. Laivan huippunopeus on 13,5 solmua ja matkanopeus 10,5 solmua.


title: Tutkimusalus Aranda

text: Laivan pääkoneina on Wärtsilä Vasa 8R22 MD ja Wärtsilä Vasa 12V22 MD -dieselmoottorit, jotka yhdessä kehittävät 3 000 kilowatin tehon. Arandan päägeneraattoreina on kaksi Strömberg 1 570 kVA -konetta ja sähköisenä potkurimoottorina on Bakker 160-0-160 rpm.


title: Tutkimusalus Aranda

text: M/s Aranda ajaa Itämerellä eri merentutkimuskohteita säännöllisesti.


title: Kyle Peto

text: Kyle Peto (s. 10. syyskuuta 1982 Lethbridge, Alberta) on kanadalainen jääkiekkoilija, pelipaikaltaan puolustaja. Hän siirtyi kaudeksi 2012–2013 CHL-liigan Rapid City Rushiin.


title: Kyle Peto

text: Kaudella 2006–2007 Peto pelasi alkukauden SM-liigaa KalPassa ja kaudella 2007–2008 EIHL-sarjassa Englannissa.


title: Taloudellinen epätasa-arvo

text: Taloudellisella epätasa-arvolla tai taloudellisella eriarvoisuudella tarkoitetaan tulojen ja omaisuuden epätasaista jakautumista maailmassa tai yhteiskunnassa yksilöiden tai ryhmien välillä. Termillä voidaan tarkoittaa myös valtioiden välistä epätasa-arvoa.


title: Taloudellinen epätasa-arvo

text: Tulojen jakautumista eli tulonjakoa mitataan muun muassa ginikertoimella ja Lorenzin käyrällä.


title: Taloudellinen epätasa-arvo

text: Jos tietyllä osalla väestöstä on muita huomattavasti vähemmän tuloja, on kysymys suhteellisesta köyhyydestä. Köyhyysrajana pidetään yleensä tulotasoa, joka on 60 prosenttia väestön mediaanitulosta eli keskimmäisen tulonsaajan tulosta.


title: Taloudellinen epätasa-arvo

text: Jos ihmisellä on puute sellaisista perustarpeista kuin ravitseva ruoka, riittävät asuinolot ja vaatetus sekä terveydenhuolto, on kyse absoluuttisesta köyhyydestä.


title: Taloudellinen epätasa-arvo

text: Vuonna 2014 Oxfamin julkaiseman raportin mukaan maailman 85 rikkainta ihmistä omistaa yhtä paljon kuin maailman köyhin puolisko, eli 3,5 miljardia ihmistä, yhteensä. Jos tarkastellaan maailman rikkainta 1 %:a ihmisistä, he omistavat jo 65 kertaa enemmän kuin maailman köyhin 50 %. Tosin täysin varaton ihminen on Oxfamin tilastoissa rikkaampi kuin 45 % maailman köyhimmistä yhteensä, siis yli 3 miljardia ihmistä. Omistuksissa ei myöskään huomioitu tulevia eläkkeitä ja valtion varoja.


title: Taloudellinen epätasa-arvo

text:
Vuodesta 1980 alkaneella uudella globalisaation ja talouden vapauttamisen kaudella taloutta on vapautettu erityisesti
köyhissä maissa, joiden rikastuminen on vähentänyt globaaleja tuloeroja huomattavasti.


title: Taloudellinen epätasa-arvo

text:
Surjit Bhalla on osoittanut, että globaalit tuloerot vuonna 2000 olivat alhaisemmat kuin koskaan (ainakin vuoden 1910 jälkeen). Gini-mittarilla ne ovat laskeneet 3 % vuodesta 1980. Bhallan tutkimusten mukaan absoluuttisen köyhyyden poistumiseen riittää pelkkä kasvu. Syynä hän pitää uusinta globalisaatiota (joka alkoi viimeistään 1980) ja sitä, että köyhillä mailla on kiinniottajan etu (catch-up).
Köyhien osuus maailman väestöstä oli vuonna 1820 yli 80 % ja vuonna 2000 reilut 20 %. Jopa köyhien absoluuttinen määrä on pudonnut sadoilla miljoonilla vuodesta 1980 väestönkasvusta huolimatta.


title: Taloudellinen epätasa-arvo

text: Professori Pertti Tötön mukaan Yhdysvaltojen tuloeroista 3/4 on perheensisäisiä, sisarustenvälisiä tuloeroja ja vain 1/4 tuloeroista selittyy eri perheiden erisuuruisilla tuloilla.


title: Taloudellinen epätasa-arvo

text: Tuloerot supistuivat Suomessa 1966-1976 ja kasvoivat laman jälkeen 1990-luvun loppupuolella takaisin 1970-luvun alun tasolle. Kotitalouksien ekvivalenttien (kulutusyksikköä kohden laskettujen) tulojen erot pienenivät vuoteen 1985 saakka, jonka jälkeen ne ovat kasvaneet.


title: Taloudellinen epätasa-arvo

text: Vuosina 1995–2007 Suomessa pienituloisimman kymmenyksen reaalitulot kasvoivat 16,7 % ja suurituloisimman 75 %, mikä lisäsi tuloeroja. Tuloerot kasvoivat erityisesti vuosina 1995–2000, mutta viimeisen kymmenen vuoden aikana tuloerot eivät ole lisääntyneet eivätkä vähentyneet. Tuoreimman Tilastokeskuksen katsauksen mukaan tuloerot supistuivat vuonna 2009.


title: Taloudellinen epätasa-arvo

text: 1960-luvulta vuoteen 2014 ulottuvassa tarkastelussa vuosi 1990 on käännekohta, jota ennen tulotason nousu oli nopeinta pienituloisilla. Käänteen jälkeen tilanne muuttui päinvastaiseksi.


title: Taloudellinen epätasa-arvo

text: Viidessä vuodessa enemmistö alimmassa tulokymmenyksessä olleista on poistunut sieltä.


title: Taloudellinen epätasa-arvo

text: Suomessa käytettävään pohjoismaalaiseen hyvinvointivaltiomalliin ovat perinteisesti kuuluneet pienet tuloerot, muut pohjoismaat ovat vieläkin kansainvälisessä vertailussa tulonjakotilastojen matalimmasta päästä. Suomessa tuloerot ovat kuitenkin olleet kasvussa 1980-luvun jälkeen, vuosina 1995–2005 tuloerot kasvoivat OECD-maiden kärkitahtia. Palkansaajien tutkimuslaitoksen erikoistutkija Ilpo Suoniemi mukaan syynä oli vuoden 1993 verouudistus, jossa ansiotulojen ja pääomatulojen verotus eriytettiin. Ansiotulojen ja pääomatulojen verotuksen välinen erotus nousi kansainvälisissä vertailuissa hyvin suureksi ja sen arvioidaan kannustaneen hyvätuloisia muuttamaan ansiotuloja pääomatuloiksi. Nettotuloilla mitattuna parhaiten ansaitsevan yhden prosentin osuus tulonjaosta kasvoi 3,5:stä seitsemään prosenttiin ajanjaksolla 1995-2005.


title: Taloudellinen epätasa-arvo

text: Suomessa keskimääräinen kokonaisansio oli 2 876 euroa vuonna 2008. Lähes kaksi kolmannesta kaupan ja kiinteistöpalvelun sekä majoitus- ja ravitsemisalan työntekijöistä ansaitsee alle 1500 euroa kuussa. Joidenkin työtehtävien ja alojen matala palkkataso on johtanut siihen, että työntekijöiden palkka ei riitä esimerkiksi asumiskustannusten kattamiseen, vaan yhteiskunnan on osallistuttava näihin asumiskustannuksiin asumistuen muodossa. Yhteiskunta joutuu siten tukemaan välillisesti matalaa palkkaa maksavia yritys- ja muita työnantajia. Lähes neljännes asumistuen saajista muodostuukin nykyisin työssäkäyvistä henkilöistä.


title: Taloudellinen epätasa-arvo

text: Vuonna 2008 julkaistun tutkimuksen mukaan palkan tulisi suomalaisten mielestä olla vähintään 1500 euroa, jotta sillä tulisi toimeen. Vasemmistoliitto teki vuonna 2010 lakialoitteen, jonka mukaan vähimmäistuntipalkaksi säädettäisiin 10 euroa.


title: Taloudellinen epätasa-arvo

text: Professori Juha Siltalan mukaan amerikkalaiset toimitusjohtajat ansaitsivat 42 kertaa enemmän kuin keskiverotyöntekijä vuonna 1980 ja vuonna 2000 johtajat ansaitsivat 530 kertaa enemmän. Suomalaisen suuryrityksen johtaja ansaitsi 14 kertaa enemmän vuonna 1991 ja 30 kertaa enemmän vuonna 2001 kuin suomalainen palkansaaja keskimäärin.


title: Taloudellinen epätasa-arvo

text: 1990-lama vaikuttaa edelleen valtion budjetin kasaamiseen, väittää kansantaloustieteen professori Matti Tuomala. Tuomalan mielestä poliitikkojen taloustietämys on kohtuullisen ohkaista, joten politiikan sijasta budjetteja rakennetaan valtiovarainministeriön virkamiesten laskelmien ja arvioiden perusteella. Valtiovarainministerinä ei ole ollut henkilöä, jolla olisi ollut koulutusta verotus- ja julkistalousasioissa. Tämä näkyy esimerkiksi ministereiden innossa puolustaa tuloerojen kasvua nousukauden välttämättömänä seuralaisena. Virkamiesten ylivaltaa on arvostellut myös professori Markus Jäntti


title: Taloudellinen epätasa-arvo

text: Suhteellisen köyhyyden merkittävyydestä on erilaisia mielipiteitä. Stakesin erikoistutkijan Pasi Moision ja professori Tuomalan mielestä suhteellinen köyhyys on merkityksellistä: yhteiskunnissa, joissa on suuret tuloerot, sosiaalinen liikkuvuus vaikeutuu, mahdollisuuksien tasa-arvo rapautuu, iso- ja pienituloisten asuinalueet eriytyvät ja turvattomuus lisääntyy. Tuomalan mukaan isot tuloerot ovat aina vieneet köyhäinhoitoyhteiskuntiin. Tuomala sanoo pelkäävänsä Suomen olevan matkalla luokkayhteiskuntaan.


title: Taloudellinen epätasa-arvo

text: Kollektiivisia palveluita ovat mm. hallinto, turvallisuus ja liikenneyhteyksien kunto. Nämä mukaan lukien kotitalouksien oikaistu tulo on noussut jo 35 % suuremmaksi kuin oikaisematon (vuonna 2009; 23 % vuonna 1975). Tämän kasvun vuoksi voi olla, että tuloerot ovat vähentyneet. Lisäksi kuntien koulutus- ja hoitorahat kohdistuvat enemmän köyhiin kuin rikkaisiin; rahaksi muutettuna ne nostaisivat käytettävissä olevia tuloja keskimäärin kolmanneksella, 6 200 euroa vuodessa kotitaloutta kohden, köyhimmillä siis jopa absoluuttisesti enemmän kuin rikkaammilla.


title: Taloudellinen epätasa-arvo

text: Tutkijoiden Elina Pylkkänen ja Seppo Sallila tekemän rekisteriselvityksen mukaan hyvinvointipalvelurahat kohdentuvat Suomessa melko hyvin köyhimpiin väestöryhmiin. Rahoista noin puolet menee koulutukseen, lähes 40 % terveyspalveluihin ja 13 % sosiaalipalveluihin kuten päivähoitoon ja vanhuspalveluihin.


title: Taloudellinen epätasa-arvo

text: Ihmisten hyvinvointierot ovat pienentyneet viimeisten sadan ja luultavasti myös kahdenkymmenen vuoden aikana. Ennen miljonäärit elivät tavattoman paljon paremmin kuin tavalliset ihmiset, jotka työskentelivät vähintään kuusi päivää viikossa ilman vuosilomia. Heiltä puuttui lisäksi mahdollisuus kunnolliseen terveydenhuoltoon ja mahdollisuudet harrastaa kulttuuria olivat rajalliset. Nykyään tavalliset länsimaalaiset saavat olennaiset rokotukset ja antibiootit, voivat lentomatkustaa, käyttää Internetiä sekä hankkia samoja teknologisia tuotteita kuin maailman rikkaimmat ihmisetkin.


title: Taloudellinen epätasa-arvo

text: Paljon huomiota herättäneessä kirjassaan The Spirit Level: Why More Equal Societies Almost Always Do Better (2009), brittiläiset sosiologit Richard G. Wilkinson ja Kate Pickett esittelevät tilastollisia kansainvälisiä vertailuja erilaisien yhteiskunnallisten, erityisesti terveyteen liittyvien, ongelmien suhteesta tuloeroihin. He argumentoivat, että tuloeroilla on voimakas negatiivinen vaikutus niin fyysiseen kuin henkiseen terveyteen: muun muassa luottamukseen, ahdistukseen, eliniänodotteeseen, sairauksiin, lihavuuteen, huumeidenkäyttöön, väkivaltaan sekä teiniraskauksiin. Väitteidensä tueksi he esittävät tilastollisia vertailuja rikkaiden OECD-maiden välillä sekä Yhdysvaltain eri osavaltioiden välillä.


title: Taloudellinen epätasa-arvo

text: Heidän väitteensä ovat saaneet aikaan paljon keskustelua ja kritiikkiä, johon Wilkinson ja Pickett vuorostaan ovat vastanneet. Esimerkiksi tuloeroja vastustava sosiologian professori Claude Fischer toteaa, että jos tuloerot sinänsä olisivat niin haitallisia kuin väitetään, niin terveydenhoidon parantamisen sijaan kannattaisi lähettää rikkaimmat 5 prosenttia ihmisistä pois maasta, koska se tasoittaisi tuloeroja ja siten "tekisi" ihmiset onnellisemmiksi ja terveemmiksi. Esimerkiksi USA:n tuloerojen lisääntyessä 1970-2005 tapot ovat vähentyneet 30 %, ja itsemurhia tehdään paljon enemmän pienten tuloerojen maissa.


title: Taloudellinen epätasa-arvo

text: On myös olemassa tutkimuksia, joiden mukaan vain aito köyhyys vaikuttaa terveyteen negatiivisesti, ei köyhyys suhteessa muihin ihmisiin.


title: Taloudellinen epätasa-arvo

text: Kateuden on joidenkin tutkimusten perusteella nähty olevan yleensä paikallista - kateellisia ei niinkään olla superrikkaille vaan tuttaville.


title: Taloudellinen epätasa-arvo

text: Geenit selittävät miehillä puolet ja naisilla 40 % elinikäisistä tuloeroista. Tämä selvisi verrattaessa suomalaisten identtisten ja ei-identtisten kaksosten tuloeroja.


title: Taloudellinen epätasa-arvo

text: Yksittäistä vuotta tarkasteltaessa tuloerot näyttävät suuremmilta kuin pidempiä ajanjaksoja tarkasteltaessa.


title: Taloudellinen epätasa-arvo

text: Toisinaan tuloeroja oikeutetaan verotuksella. Suomessa hyvätuloisin 1,1 % tulonsaajista maksaa 13,9 % tuloveroista, paljon enemmän kuin tulo-osuutensa ja enemmän kuin vähätuloisimmat 50 % tulonsaajista yhteensä.


title: Taloudellinen epätasa-arvo

text: Nyky-Suomessa suhteellinen köyhyys johtuu yleensä pitkästä työttömyydestä. Eläkeläisissäkin köyhiä ovat lähinnä ne, jotka eivät ole ansainneet työeläkettä. 1960-luvulla köyhiä olivat monet maanviljelijät ja työntekijät, kun taas työttömyys oli vähäistä, samoin eläkeläisten köyhyys, koska ihmiset asuivat suurperheissä ja tekivät töitä kuolemaansa asti.


title: Taloudellinen epätasa-arvo

text: Osmo Soininvaaran mukaan "jos tuloerot johtuvat siitä, että ahkerat tienaavat enemmän kuin laiskat, tuloerot ovat paitsi moraalisesti perusteltuja varmaankin hyödyllisiä myös talouden kehityksen kannalta. Suurin osa tuloeroista ei kuitenkaan johdu ahkeruuseroista. Kukaan ei voi olla tuhat kertaa ahkerampi kuin toinen. Suurimmat tuloerot johtuvat talouden epäterveistä piirteistä, yleensä erilaisesta välistävedoista."


title: Taloudellinen epätasa-arvo

text: Myös professori Tyler Cowen sanoo joidenkin tuloerojen johtuvan esimerkiksi (välistävedon kaltaisista) tilanteista, joissa valtio päättää pelastaa epäonnistuneita yrityksiä. Tämä luo kannustimen ottaa keinotekoisen paljon riskejä, esimerkiksi USA:n valtiovarainministeriö ja keskuspankki estivät kaikki luotottajien menetykset suurimpien pankkien konkursseissa vuosien 2008-9 finanssikriisissä. Cowenin mukaan silti pääosin huippuansaitsijoiden tulojen kasvu ei näytä johtuvan markkinavirheistä vaan useimmiten kovasta työnteosta ja onnistumisesta, myös julkkiksilla Tiger Woodsia ja J. K. Rowlingia myöten. Huippujuristien kohdalla tosin lainsäädännön monimutkaistamisellakin on osuutensa.


title: Taloudellinen epätasa-arvo

text: Ay-liikkeen Palkansaajien tutkimuslaitoksen tutkija hyväksyy tuloerojen kasvun tietyin edellytyksin: "jos kakkua vain jaetaan, se ei kasva". Tutkija pitää sen sijaan haitallisena, jos esimerkiksi tuloerot kasvavat verohelpotusten takia.. Ansiotulojen ja pääomatulojen verotuksellinen kohtelu on kansainvälisten vertailuiden mukaan Suomessa hyvin poikkeavaa. Verokohtelu muuttui vuonna 1993 Ahon hallituksen tekemässä verouudistuksessa. Verouudistuksen on arvioitu kannustaneen hyvätuloisia muuttamaan ansiotuloja pääomatuloiksi Tuloerot voivat kuitenkin johtua monenlaisista syistä, kuten siitä että merkittävä osa sekä tavara- ja palvelumarkkinoista että työmarkkinoista on epätäydellisesti kilpailtuja.


title: Taloudellinen epätasa-arvo

text: Tulonjaon eettistä pohjaa on mietitty paljon erilaisissa yhteiskuntafilosofioissa. John Rawls on painottanut kirjassaan "Oikeudenmukaisuusteoria" sosiaalisen tasa-arvon syntyvän minimax-periaatteella, jonka mukaan yhteiskunnan huono-osaisimman hyvinvointi pitäisi maksimoida ja tuloerojen kasvu on oikeutettua vain siltä osin kuin siitä ei ole haittaa huono-osaisimmalle ("eroperiaate").


title: Taloudellinen epätasa-arvo

text: Filosofi Robert Nozick on puolestaan kirjassaan "Anarchy, State & Utopia" ottanut toisenlaisen näkökulman, jonka mukaan tulonjako on ennen kaikkea historiallinen prosessi eikä sitä voida yksinkertaisesti arvioida tietyn hetken perusteella. Rikkaat ovat rikkaita, koska joku on heille vapaaehtoisesti antanut rahaa.


title: Taloudellinen epätasa-arvo

text: Vuoden 1993 tuloerot eivät ole lainkaan lisääntyneet USA:ssa rikkainta 1 % lukuun ottamatta, jos huomioidaan, että matalatuloisilla on ollut alhaisempi inflaatio Wal-Martin kaltaisten liikkeiden vuoksi.


title: Taloudellinen epätasa-arvo

text: Tämän rikkaimman prosentin työtunnit ovat lisääntyneet huomattavan korkeiksi ja muiden vähentyneet. USA:n köyhin kymmenys on saanut 14 tuntia lisää vapaa-aikaa vuoteen 1965 verrattuna. Professori Steven E. Landsburg kysyy, pitäisikö myös vapaa-aikaa tasata väkisin kuten rahaakin, pakottamalla köyhiä leikkaamaan rikkaiden nurmikoita.


title: Taloudellinen epätasa-arvo

text: Christina Starmans et al. (Nature Hum. Beh., 2017) mukaan tutkimuskirjallisuudesta ei löydy yhtään todistetta siitä, että ihmiset karttaisivat (taloudellista) epätasa-arvoa. Kaikissa läpikäydyissä tutkimuksissa ihmiset valitsivat mieluummin oikeudenmukaisen kuin tasa-arvoisen jaon paitsi tietenkin niissä tapauksissa, joissa oikeudenmukainen jako oli myös tasainen jako. Julkisuudessa puhuessaan tutkijat saattavat jälkimmäisten kohdalla puhua tasa-arvosta mainitsematta oikeudenmukaisuutta, mutta tutkimuksissa nämä erotellaan usein tarkasti. Jo hyvin pienet lapset suosivat jakoa ansioiden mukaan tasajaon sijaan.


title: Taloudellinen epätasa-arvo

text: Oikeudenmukaisuuden suosiminen tasajaon sijaan saadaan sekä laboratoriokokeissa että tilanteissa, joissa kysytään suoraan oikeudenmukaista tulonjakoa. Kun kysyttiin, mikä olisi ihanneyhteiskunnassa kunkin väestöviidenneksen keskimääräinen varallisuus, ihmiset halusivat rikkaimmalle viidennekselle 50-kertaisen vaurauden köyhimpään nähden. Jos vaurautta ei kysytty rahamääränä vaan suhdelukuna, suhde oli pienempi. Nuoruusiässä tuloerojen suosiminen lisääntyy, muun muassa onnen, vaivan ja taitojen painottaminen tulonjaossa.


title: Taloudellinen epätasa-arvo

text: Tutkijoiden mukaan tuloerojen suosiminen on ehkä kehittynyt ihmislajille siksi, että epätasainen tulonjako parantaa yhteistyötä, tekee ihmiselle mahdolliseksi tehdä molempia osapuolia hyödyttävää yhteistyötä myös enemmän tuottavan ihmisen kanssa sekä ratkaista vapaamatkustajien, petkuttajien ja huonosti toimivien ihmisten ongelman.


title: Taloudellinen epätasa-arvo

text: Monissa yhteiskunnissa, kuten Neuvostoliitossa, tulonjaon tasa-arvoisuus herätti suuttumusta, koska se koettiin epäoikeudenmukaiseksi. Nyky-Yhdysvalloissa moni kokee tulonjaon epäoikeudenmukaisen epätasaiseksi. Molemmissa tapauksissa syynä on koettu epäoikeudenmukaisuus, ei epätasa-arvo.


title: Taloudellinen epätasa-arvo

text: Turun Sanomien artikkelissa tulo- ja varallisuuseroihin perehtynyt Tampereen yliopiston kansantaloustieteen professori Matti Tuomala arvosteli näkemystä tuloerojen muodostumisesta, jonka mukaan "kaverin onnistuminen ei ole minulta pois" (Jyrki Katainen Turun Sanomissa) ja toteaa, että "ei voida ajatella, että ihmiset olisivat yksinäisiä saarekkeita ja riippumattomia toisistaan. Tulonjaon eri osaset ovat aina riippuvaisia toisistaan"..


title: Taloudellinen epätasa-arvo

text: "Rikkaiden rikastuminen ei ole keneltäkään pois" -ajatus tunnetaan ns. tihkumisteoriana (trickle down theory); teoria on uusliberaali tulkinta Rawlsin eroperiaatteesta. Teorian mukaan rikkaitten rikastuminen parantaa köyhien asemaa: tuloerojen lisääntyminen on teorian mukaan hyvä asia taloudelliselle kasvulle ja taloudellinen kasvu on hyvä asia köyhille.


title: Taloudellinen epätasa-arvo

text: Bhallan tutkimusten mukaan tihkumisjousto ("trickle-down elasticy") on 4 eli 10 %:n keskimääräisten tulojen kasvu johtaisi köyhyyden vähenemään 40 %:lla. Aiemmat tulokset ovat olleet usein vain 1,5 - 3.


title: Taloudellinen epätasa-arvo

text: Nobel-palkitun kansantaloustieteen professorin Joseph Stiglitzin mukaan teoria, jonka mukaan tuloerot edistävät talouskasvua ja talouskasvu hyödyttää köyhiä kun heille tihkuu lopulta rahaa rikkailta ei pidä paikkaansa: esimerkiksi Yhdysvalloissa 1980-luvulla talous kasvoi, mutta pienituloisimpien reaalitulot laskivat. Stiglitzin mukaan taloustieteellinen tutkimus ei ole löytänyt tukea teorioille, joiden mukaan epätasainen tulonjako aiheuttaa rikkaiden säästämisasteen nousua, säästöt lisäävät pääomia ja pääomien lisääntyminen lisää talouskasvua. Stiglitzin mukaan nopea talouskasvu voidaan saavuttaa myös ilman huomattavaa epätasa-arvon kasvua. Stiglitzin mukaan korkea säästöaste ei edellytä suuria tuloeroja.


title: Taloudellinen epätasa-arvo

text: Eräässä tutkimuksessa, jossa tutkittiin tietoja vuosilta 1985-1995, ei havaittu selvää yhteyttä tuloerojen ja taloudellisen hyvinvoinnin välillä: tuloerot eivät lisänneet talouskasvua, ja tuloerot eivät auttaneet köyhiä; mitä suuremmat tuloerot, sitä alhaisemmat olivat köyhien absoluuttiset tulot.


title: Taloudellinen epätasa-arvo

text: Helsingin yliopiston kansantaloustieteen tutkijan Tuomas Malisen väitöskirjan mukaan suuret tuloerot haittaavat talouskasvua rikkaissa maissa. Malisen mukaan tämä johtuu siitä, että rahan keskittyminen rikkaille vähentää kulutusta, koska rikkaat säästävät enemmän kuin köyhät. Brookings-instituutin ja Australian keskuspankin tutkimusten mukaan köyhien kulutusalttius on suurempi kuin rikkaiden kulutusalttius. Tämä tarkoittaa, että antamalla rahaa köyhille rikkaiden sijaan talouskasvun todennäköisyys on varmempaa. Samalla köyhiltä tuleva kulutuskysyntä alentaa työttömyyttä.


title: Taloudellinen epätasa-arvo

text: Talousjärjestö OECD:n vuonna 2014 julkaiseman raportin mukaan tuloerojen kasvu heikentää talouskasvua. Raportin mukaan Suomen talouskasvu olisi ollut tuolloin viidenneksen korkeampaa, jos tuloerot eivät olisi kasvaneet niin suuriksi.


title: Taloudellinen epätasa-arvo

text: Kansainvälisen valuuttarahaston (IMF) tutkimuksen mukaan laajamittainenkaan tuloerojen tasaaminen ei ole vahingollista talouskasvulle.


title: Taloudellinen epätasa-arvo

text: Hyvinvointierojen mittaaminen kulutustason mukaan antaa toisenlaisen kehityskuvan kuin tulotason mukainen vertailu. Suomessa kotitalouksien ekvivalenttien kulutusmenojen erot pienenivät vuosina 1966–1976, jonka jälkeen ne kasvoivat 1980-luvun alkuun saakka, pienenivät jälleen vuoteen 1995 asti, ja sen jälkeen ovat kasvaneet joka vuosi (vuoteen 2006, jolloin viimeksi tehtiin laaja kulutustutkimus).


title: Taloudellinen epätasa-arvo

text: Tulonjaon polarisoitumisella tarkoitetaan ilmiötä, jossa keskimääräisellä tulotasolla olevien henkilöiden ja perheiden määrä vähenee, kun taas alemmilla ja ylemmillä tasoilla olevien määrä kasvaa. Puhutaan ”keskiluokan katoamisesta”. Vastaava vertailu voidaan tehdä kulutusmenojen suhteen. Tulojen polarisaatio oli Suomessa pienintä vuonna 1981. Kulutuksen polarisaatio on kasvanut vuodesta 1995 ja jatkaa kasvuaan edelleen (vuoteen 2006).


title: Taloudellinen epätasa-arvo

text: Jakauman polarisaatio voi kasvaa, vaikka perinteisten tuloerokäsitteiden (gini-indeksi, Lorenzin käyrä) mukainen eriarvoisuus vähenisi.


title: Taloudellinen epätasa-arvo

text: Suomessa keskituloisten osuus väestöstä on pudonnut 52,3 prosentista 44,3 prosenttiin vuosina 1995–2017.


title: Taloudellinen epätasa-arvo

text: YK:n tutkimuksessa masennus on yhdistetty taloudelliseen epätasa-arvoon eli tulojen ja vaurauden epätasaiseen jakautumiseen yhteiskunnassa. Eräässä toisessa tutkimuksessa taloudellinen epätasa-arvo voi pahentaa masennuksen oireita, ja tähän liittyy ihmisten välinen vertailu. Tässä tutkimuksessa esitetään, että ihmisten henkiset selviytymisresurssit korkean epätasa-arvon yhteiskunnassa elämiseksi vaihtelevat.


title: William Cooper

text: William Cooper (1798–20. huhtikuuta 1864) oli yhdysvaltalainen eläintieteilijä ja keräilijä.


title: William Cooper

text: Cooper opiskeli eläintiedettä Euroopassa 1821–1824. Hän tutki erityisesti simpukankuoria. Myöhemmin hän teki tutkimus- ja keräysmatkat Nova Scotiaan, Kentuckyyn ja Bahamasaarille. Cooper ei itse ollut kirjailija, mutta hänen kokoelmansa auttoivat muita tutkijoita, kuten John James Audubon, Charles Lucien Bonaparte ja Thomas Nuttall, suorittamaan tutkimuksia.


title: William Cooper

text: Cooper oli yksi "New York Lyceum of Natural History"n, myöhemmin "New York Academy of Sciences", perustajista, ja ensimmäinen yhdysvaltalainen, joka hyväksyttiin "Zoological Society of London"in jäseneksi.


title: William Cooper

text: Hänen poikansa James Graham Cooper (1830–1902) oli lääkäri ja luonnontieteilijä.


title: William Cooper

text: Cooper nimesi linnuista muun muassa amerikannokkavarpusen ("Coccothraustes vespertinus"), nykyisin "Hesperiphona vespertina".


title: Pekka Toppari

text: Pekka Toppari (s. 9. helmikuuta 1954) on entinen suomalainen ammattilaislentopalloilija. Häntä pidetään yleisesti yhtenä Suomen kaikkien aikojen parhaimmista lentopalloilijoista.


title: Pekka Toppari

text: Pekka Toppari pelasi uransa aikana Suomessa, että myös Espanjassa muutaman vuoden. Espanjassa hän pelasi eurooppalaisessa huippujoukkueessa Real Madridissa. Pelipaikaltaan hän oli yleispelaaja. Toppari tunnettiin kentällä tuimasta katseestaan, joka pelotti jo vastustajan ennen ottelun alkua. Hän oli voittamassa Seinäjoen Maila-Jussien riveissä kahta peräkkäistä suomenmestaruutta vuosina 1986, ja 1987. Hänet valittiin vuoden lentopalloilijaksi vuonna 1987, ja lisäksi hänet valittiin urheilutoimittajain äänestyksessä parhaimmaksi lentopalloilijaksi 1987. Seinäjoen Maila-Jussien lisäksi hän pelasi Suomessa Helsingin Hesassa, Kauhavan Wisassa, ja Kokkolan Tiikereissä Lentopallon 1-sarjassa.


title: Pekka Toppari

text: Toppari on pelannut neljänneksi eniten A-maaotteluita Suomessa. Niitä hänellä on kasassa 263. Uransa lopetettuaan Toppari perusti firman nimeltä Kuljetusliike P. Toppari.


title: Kari Kalin

text: Kari Kalin (30. huhtikuuta 1962) on entinen suomalainen lentopalloilija. Häntä pidetään yhtenä Suomen kaikkien aikojen parhaimmista passareista. Hän pelasi Suomen lentopallomaajoukkueessa vuosina 1981–1993. Vuonna 2008 yleisö valitsi hänet kaikkien aikojen loimulaiseksi.


title: Kari Kalin

text: Kari Kalin voitti neljä Suomen mestaruutta Loimu -79:n joukkueessa vuosina 1982–1984 ja 1990. Hän pelasi SM-sarjassa uransa aikana 435 ottelua. Hän edusti Suomea MM-kisoissa 1982 ja useissa EM-kisoissa. Hän pelasi ensimmäisenä suomalaisena yli 300 lentopallomaaottelua. A-maaotteluita hänellä on kaikkiaan 312.


title: Mauri Leppänen

text: Mauri Juhani Leppänen (30. huhtikuuta 1955 Toholampi – 14. marraskuuta 2014 Lahti) oli suomalainen ammattilaislentopalloilija. Hän pelasi urallaan suomalaisten joukkueiden lisäksi Italiassa kolme kautta Milanon joukkueessa 1983–1986.


title: Mauri Leppänen

text: Suomen lentopallomaajoukkueessa hän pelasi 171 A-maaottelua.


title: Mauri Leppänen

text: Leppänen on myös heittänyt keihästä 73,10 metriä vuonna 1976.


title: Mauri Leppänen

text: Mauri Leppäsen toinen aviopuoliso oli Kristiina Helander eli laulaja Tiina Tiikeri.


title: Matti Juntura

text: Matti Juntura (s. 16. maaliskuuta 1963 Kemijärvi) on entinen suomalainen ammattilaislentopalloilija. Häntä pidetään yhtenä kaikkien aikojen parhaimmista keskitorjujista Suomessa. Hän pelasi urallaan 189 A-maaottelua Suomen maajoukkueen paidassa, mikä on kaikkien aikojen kymmenenneksi eniten. Hänen uralleen mahtui monia mitaleita mestaruussarjassa, kahdet Lentopallon Euroopan mestaruuskilpailut ja monia Pohjoismaiden mestaruuskilpailuja. Pituus 207.


title: Keltahempot

text: Keltahempot ("Serinus") on peippojen heimoon kuuluva varpuslintusuku.


title: Keltahempot

text: Keltahempot elävät pääasiassa Afrikassa ja muutamat lajit myös Euroopassa ja Aasiassa. Ne ovat pieniä siemensyöjävarpuslintuja, joiden höyhenpuku on usein keltainen tai viiruinen. Kanarialintu eli kanarianhemppo on hyvin yleinen häkkilintu.


title: Keltahempot

text: Luettelo perustuu BirdLife Suomen maailman lintujen suomenkieliseen nimistöön. Luokittelujen eroavuuksista johtuen lajisto voi olla erilainen eri lähteissä.


title: Infiniti G37

text: Infiniti G37 on Infinitin vuodesta 2007 vuoteen 2015 valmistama urheilullinen coupé. Se korvasi Infiniti G35 Coupén. Sedan-mallin nimi on Q40. Q40 muistuttaa ulkonäöltään paljon Q60:tä. Japanissa molempia malleja myydään Nissan Skyline-nimen alla samoin kuin edeltäjäänsä. Q60:sä on 3.7-litrainen V6-moottori edeltäjänsä 3.5-litraisen moottorin sijaan. Infiniti esitteli vuonna 2015 auton seuraajan, Infiniti Q60:n. G37-mallin valmistus päättyi tällöin.


title: Reseptio

text: Oikeustieteissä reseptio ( < "recipere" ’ottaa vastaan’) viittaa laajamittaiseen oikeusajattelun tai oikeudellisten ratkaisujen omaksumiseen lähdeoikeusjärjestyksestä toiseen. Reseptio voi olla pakon sanelemaa, mutta se voidaan toteuttaa myös tarpeen tai ideologian vuoksi. Historiallisesti tunnettu esimerkki on roomalaisen oikeuden reseptio Saksassa keskiajalla.


title: Reseptio

text: Estetiikassa reseptio tarkoittaa taiteen vastaanottoa. Keskeisiä tutkimusaloja ovat reseptioestetiikka, joka tarkastelee taideteosten vastaanottokokemusta, ja reseptiohistoria, joka tarkastelee taideteosten vastaanottoa ajan mittaan.


title: Jussi Jokinen (lentopalloilija)

text: Jussi Jokinen (s. 7. maaliskuuta 1960) on entinen suomalainen lentopalloilija ja entinen Salibandyliigassa pelaavan Turun Palloseuran toiminnanjohtaja.


title: Jussi Jokinen (lentopalloilija)

text: Suurimman osan aktiiviurastaan Raision Loimussa esiintynyt Jussi Jokinen pelasi 501 SM-sarjaottelua sekä voitti Suomen mestaruuden vuosina 1982–1984 ja 1990. Maaotteluita hänelle kertyi 226. Peliuransa jälkeen Jokinen toimi Raision Loimun ja Tampereen Isku-Volleyn toiminnanjohtajana sekä lentopallon SM-liigan toimitusjohtajana.


title: Jussi Jokinen (lentopalloilija)

text: Vuosina 2001–2006 Jokinen toimi lentopalloliiton kilpailupäällikkönä ja oli vahvasti vaikuttamassa siihen, että Suomi nousi lentopalloilussa maailmanliigan tasolle. Vuoden 2007 maailmanliigan Etelä-Korea-pelien järjestäminen Turussa oli Jokisen aikaansaannosta. Jokisen poika Jere pelaa Turun Palloseuran edustusjoukkueessa salibandya.


title: Tengen Toppa Gurren Lagann

text: Tengen Toppa Gurren Lagann (, sananmukaisesti "Taivaat Lävistävä Gurren Lagann") on japanilainen shōnen-anime, jonka on animoinut Gainax ja tuottanut Aniplex sekä Konami. Sarja alkoi TV Tokyossa 1. huhtikuuta 2007, ja siitä ilmestyi yhteensä 27 jaksoa. Sarja on Hiroyuki Imaishin ohjaama ja Kazuki Nakashiman käsikirjoittama. Konami on julkaissut sarjasta myös pelin Nintendo DS:lle.


title: Tengen Toppa Gurren Lagann

text: "Tengen Toppa Gurren Lagann" sijoittuu fiktiiviseen tulevaisuuteen, jossa ihmiset on pakotettu elämään maan alla. Ihmiset ovat muodostaneet omia pieniä sivilisaatioitaan, ja nämä "kylät" eivät ole yhteydessä maan pinnalle tai muihin kyliin. Toistuvien maanjäristysten takia kylät ovat joutuneet laajenemaan entistä syvemmälle maan alle – tähän työhön valittuja kutsutaan "kaivajiksi".


title: Tengen Toppa Gurren Lagann

text: 14-vuotias orpo kaivaja Simon asuu Gihan kylässä, jonka päällikkö kunnioittaa Simonia kylän parhaana kaivajana. Löydettyään kaivaessaan erikoisen poran muotoisen avaimen, Simon joutuu värvätyksi Kaminan perustamaan "Gurren Brigadeen". Kaminan unelmana on päästä maan pinnalle, jossa hän pääsi käymään lapsena. Hän joutui kuitenkin palaamaan kylään ollessaan liian heikko selviytyäkseen.


title: Tengen Toppa Gurren Lagann

text: Epäonnistuneen yrityksen päästä maan pinnalle jälkeen kylän päällikkö vangitsee Kaminan, mutta Simon pääsee jatkamaan silti työtään. Hän löytää seuraavaksi maan alta suuren pään muotoisen laitteen, jonka Kaminalle esittääkseen hän käy vapauttamassa hänet vankilasta. Päällikkö saa kuitenkin heidät kiinni, mutta heidät keskeyttää kylään putoava valtava mecha. Tämän jälkeen maan pinnalta saapuu tyttö nimeltä Yoko, joka yrittää tuhota robotin suurella kiväärillä. Simon vie Kaminan ja Yokon löytämänsä koneen luokse, jonka hän pystyy käynnistämään poran muotoisella avaimellaan. Kone paljastuu pieneksi mechaksi, Laganniksi, jonka avulla Simon tuhoaa suuren mechan. Tämän jälkeen hän sekä Kamina ja Yoko pääsevät maan pinnalle.


title: Tengen Toppa Gurren Lagann

text: Pinnalla Simon ja Kamina saavat selville, että on olemassa useampiakin suuria mechoja, jotka tunnetaan nimeltä Gunmanit, ja joita Beastmanit ohjaavat. He auttavat Yokoa ja hänen kylänsä, Ritonan, asukkaita tuhoamaan kolme muutakin Gunmania. Kamina onnistuu myös saamaan myös yhden Gunmanin omaan haltuunsa, jonka hän nimeää Gurreniksi. Myöhemmin taistelussa vihollisjoukkojen jäsentä Viralia vastaan, Simonin ja Kaminan mechat yhdistyvät Gurren-Laganniksi, jonka avulla he pystyvät voittamaan Viralin. Pysäyttääkseen jatkuvat hyökkäykset, Simon ja Kamina lähtevät yhdessä Yokon ja hänen kylänsä mekaanikon Leeronin kanssa jäljittämään Beastmanien tukikohtaa.


title: Tengen Toppa Gurren Lagann

text: Matkallaan joukkoon liittyy monia muita ihmisiä, kuten Kittanin johtama "Black Siblings" -ryhmä ja erään maanalaisen kylän asukas Rossiu. Lopulta nämä muodostavat "Great Gurren Brigaden", joka ottaa yhteen useasti vihollisen armeijan kanssa. Eräässä taistelussa Kamina kuolee, jonka jälkeen Simon löytää vihollisarmeijan johtajan lordi Genomen hylkäämän tyttären Nian, joka liittyy Simonin puolelle. Lopulta lordi Genome saadaan tuhotuksi, jonka jälkeen ihmiset alkavat asuttaa jälleen maan pintaa.


title: Tengen Toppa Gurren Lagann

text: Seuraava puolikas sarjasta sijoittuu seitsemän vuoden päähän, jossa ihmiset asuvat jälleen rauhassa pinnalla, ja heidän johtajanaan toimii Simon yhdessä muiden vanhan Great Gurren Brigaden jäsenten kanssa. Kaiken näyttäessä menevän hyvin, miljoonannen ihmisen astuessa maan pinnalle, Anti-Spiraaleina tunnettu rotu hyökkää automaattisesti maahan. Hyökkäys torjutaan, mutta Anti-Spiraalien sanansaattajaksi muuttunut Nia ilmoittaa kuun putoavan maahan tietyn ajan kuluessa. Simon, uudelleen koottu Great Gurren Brigade sekä heidän entinen vihollisensa Viral johtavat taistelua Anti-Spiraaleja vastaan pelastaakseen Maan varmalta tuholta.


title: Carl Ludwig Koch

text: Carl Ludwig Koch (21. syyskuuta 1778 Kusel – 23. elokuuta 1857 Nürnberg) oli saksalainen eläintieteilijä, erikoisalanaan hämähäkkieläimet.


title: Carl Ludwig Koch

text: Koch oli ammatiltaan vesi- ja metsätalouden tarkastaja. Hänen pääteoksensa, 16-osaisen "Die Arachniden" (1831–1848), aloitti Carl Wilhelm Hahn (1786–1836) ja Koch kirjoitti teoksen viimeiset 12 osaa. Hän viimeisteli kappaleen hämähäkeistä Georg Wolfgang Franz Panzerin (1755–1829) teokseen "Faunae insectorum germanicae initia oder Deutschlands Insecten".


title: Carl Ludwig Koch

text: Koch luokitteli suuren määrän hämähäkkejä. Hän nimesi linnuista muun muassa keltahemppojen suvun "Serinus". Hänen kunniakseen on nimetty tammipitta ("Pitta kochi").


title: Carl Ludwig Koch

text: Kochin poika Ludwig Carl Christian Koch (1825–1908) oli tunnettu entomologi.


title: Infiniti I

text:
Infiniti I30 ja I35 olivat keskikokoisia luksusautoja, joita Infiniti myi Pohjois-Amerikan markkinoilla. Euroopassa samaa autoa myytiin nimellä Nissan Maxima QX.
I30 esiteltiin vuonna 1996 korvaamaan vanhentuva takavetoinen J30. Uusi I30 oli etuvetoinen, huomattavasti urheilullisempi kuin edeltäjänsä ja siinä oli 3.0-litrainen V6-moottori. Se oli suunnattu Mercedes-Benz E-sarjan, BMW 5-sarjan ja Saab 9-5:n kilpailijaksi. Se oli Infinitin pienin malli vuodet 1997–1998, kunnes toisen sukupolven Infiniti G20 lanseerattiin.
Vuonna 2000 esiteltiin toisen sukupolven I30, samalla kun myös uuden sukupolven Maxima esiteltiin. Vuoden 2001 lopussa auto sai uuden, 3.5-litraisen V6-moottorin, ja samalla auton mallimerkintä muuttui I35:ksi. Vuoden 2004 syyskuussa Nissan ilmoitti I35:n tuotannon lopettamisesta. Sen korvasi vuonna 2003 esitelty M-sarja.


title: Talin jalkapallohalli

text: Talin jalkapallohalli sijaitsee Helsingin Talissa, Purotien varrella. Halli on valmistunut 1992. Sen pelikentän koko on 100 x 64m ja vapaa korkeus keskeltä mitattuna 20 metriä. Nykyinen, vuonna 2004 asennettu kenttä on Edellgrass -tyyppinen jalkapallonurmi. Hallin katsomoissa on tilaa 500 katsojalle ja hallin valot valaisevat kentän 400 luxin voimin. Hallin yhteydessä on myös kahvio sekä neuvottelutilat.


title: Infiniti J30

text:
Infiniti J30 oli Infinitin valmistama takavetoinen luksusauto. J30:n tuotanto aloitettiin 7. huhtikuuta 1992, vuoden 1993 mallina korvaamaan coupé-mallinen M30. J30 esiteltiin Yhdysvalloissa samaan aikaan kuin pahin kilpailijansa, Lexus GS. Auto sijoittui Infinitin mallistossa G20:n ja Q45:n väliin, Infinitin ensimmäisenä keskikokoisena sedanina. Se oli melko pienikokoinen ja se oli ylelliseksi autoksi epätavallisen pyöreästi muotoiltu.
Aiemmista Infiniti-malleista poiketen J30:ä markkinoitiin laajalla mainoskampanjalla. Autossa oli sama 3.0-litrainen VG30DE V6-moottori kuin Nissan 300ZX:sä. Se tuotti 210 hevosvoimaa ja 260 newtonmetriä vääntöä. J30 oli uudelleen nimetty versio Japanissa myydystä Nissan Leopard, joka oli saatavana sekä VG30DE- että VH41DE V8-moottorilla.


title: Infiniti J30

text: J30 valmistettiin Tochigissa Japanissa. J30:n tuotanto päättyi 18. kesäkuuta 1997, ja sen korvasi vuonna 1996 esitelty I30.


title: Infiniti J30

text: Yksi J30:n huonoista puolista oli sen pienet sisätilat. Se oli keskikokoinen auto jossa oli pikkuauton tilat (Pienemmät kuin Nissan Sentrassa) johtuen kaartuvasta kattolinjastaan ja matalasta tavaratilastaan.


title: Mauritanian rautatie

text: Mauritanian rautatie käsittää 704 kilometrin pituisen rautatieosuuden Nouadhiboun satamakaupungista Choumin ja Fderikin kautta Zoueratissa sijaitsevalle kaivosalueelle. Rautatietä hallinnoi Mauritanian valtionhallinnon alainen Société Nationale Industrielle et Minière (SNIM). Rautatiellä kuljetetaan vuosittain noin 16,6 miljoonaa tonnia malmia.


title: Mauritanian rautatie

text: Liikenne muodostuu pääasiassa kaivannaisten kuten rautamalmin kuljetuksista satamaan. Malmiliikenteessä käytettävissä junissa käytetään kolmea tai neljää yhteenkytkettyä General Motorsin valmistamaa 3 300 hevosvoiman dieselveturia. Malmijunat muodostuvat 210 malmivaunusta, ja junien kokonaispituus saattaa olla jopa 2 500 metriä. Kukin malmivaunu voi kuljettaa 84 tonnin rautamalmikuorman. Keskimääräinen junapaino on 22 000 tonnia.


title: Mauritanian rautatie

text: Malmijuniin liitetään tarvittaessa myös matkustajakäyttöön tarkoitettuja virkatarvevaunuja. Useimmiten matkustajat kuitenkin matkustavat yksinkertaisesti malmivaunujen päällä. Matkustajaliikennettä hoitaa SNIM:n tytäryhtiö Société d'assainissement, de travaux, de transport et de maintenance, joka vastaa myös radan kunnossapidosta.


title: Monni (Hausjärvi)

text: Monni on kylä Hausjärven kunnassa. Monnissa on noin 900 asukasta, mutta jatkuvan pientalojen rakennuttamisen ansiosta kylän asukasluku on kasvussa. Monni on siis kehittyvä keskus, eli sen väkiluku on vielä aika pieni, mutta se on kuitenkin kasvussa. Monnissa sijaitsee peruskoulu (luokat 1–6 + esikoulu), Monnin koulu sekä Vantaanjoen alkulähde Rutikka. Monnista lähtee tie myös Paukunharjun majalle.


title: Monni (Hausjärvi)

text: Monnissa toimii kyläyhdistys sekä kylähallitus.


title: Monni (Hausjärvi)

text: Monnissa käytetään postinumeroa 05800, Hyvinkää. Monnissa oli rautatieseisake vuoteen 1996 saakka. Nykyään Monnissa on bussiliikennettä junaliikenteen korvauksena. Monnista etäisyys Hyvinkäälle on 7 km ja Riihimäelle 12 km.


title: Ben Amera

text: Ben Amera on Mauritaniassa Afrikassa sijaitseva monoliitti. Se sijaitsee noin 400 kilometriä itään Nouadhiboun satamakaupungista lähellä Länsi-Saharan ja Mauritanian rajaa. Joidenkin lähteiden mukaan se on maailman toiseksi suurin monoliitti, heti Australiassa sijaitsevan Ulurun jälkeen.


title: Jelena Rešetko

text: Jelena Valerjevna Rešetko (, s. 13. maaliskuuta 1986 Leningrad, Neuvostoliitto) on venäläinen koripalloilija. Hän pelaa Suomessa Naisten Korisliigassa lappeenrantalaisessa Catzissä. Hän liittyi seuraan B-juniori-ikäisenä.


title: Jelena Rešetko

text: Suomen Koripalloliitto valitsi Rešetkon joulukuussa 2007 SM-sarjan kuukauden pelaajaksi. Loukkaantumisista kärsinyt Catz voitti Rešetkon johdolla kuukauden aikana kaikki pelaamansa sarjaottelut sekä Suomen cupin loppuottelussa Espoo Teamin.


title: Jelena Rešetko

text: Rešetko pelasi Venäjän nuorten maajoukkueissa ja oli muun muassa voittamassa alle 18-vuotiaiden EM-kultaa vuonna 2004 ja alle 20-vuotiaiden EM-kultaa vuonna 2006.


title: Jelena Rešetko

text: Huhtikuussa 2015 Rešetko ylitti historian neljäntenä pelaajana 1 000 Suomen pääsarjassa tehdyn pudotuspelipisteen rajan. Hän teki Catzin kanssa vuoden mittaisen jatkosopimuksen ulkomaapykälällä kesäkuussa 2015.


title: Pokljuka

text: Pokljuka on metsäinen ylänkö Bledin ja Bohinjin kuntien alueella luoteisessa Sloveniassa. Se sijaitsee 1300 metrin korkeudella ja on osa Triglavin kansallispuistoa. Ylängön pyökki- ja kuusimetsä kaadettiin suurelta osin 1700-luvulla; nyt paikalla kasvaa pääasiassa mäntyä. Pokljukan alueella on myös jonkin verran soita, mikä on harvinaista näin korkealla ylängöllä.


title: Pokljuka

text: Pokljuka on kuuluisa talviurheilukeskus, joka tunnetaan etenkin vuosittaisista ampumahiihdon maailmancupin kilpailuista. Ampumahiihtokeskus sijaitsee 15 kilometriä länteen Bledin keskustasta. Paikalla järjestettiin ampumahiihdon maailmanmestaruuskilpailut vuonna 2001 ja Venäjän Tjumenin tullessa järjestäjänä hylätyksi valtiojohtoisen dopingin takia, palaavat nämä kilpailut Pokljukaan vuonna 2021.


title: Pokljuka

text: Pokljuka on lisäksi suosittu kohde vuorikiipeilijöiden keskuudessa.


title: Arne Skouen

text: Arne Skouen (18. lokakuuta 1913 Oslo – 24. toukokuuta 2003 Oslo) oli norjalainen elokuvaohjaaja ja -käsikirjoittaja sekä toimittaja. Hänen kansainvälisesti tunnetuin työnsä on "Me kuolemme yksin" ("Ni liv", 1957), joka asetettiin Oscar-ehdokkaaksi.


title: Arne Skouen

text: Skouen oli ehdolla merkittävien palkintojen saajaksi Berliinin ja Cannesin elokuvajuhlilla.


title: Arne Skouen

text: Skouen voitti Amanda-prisenin (1986) ja Norsk kulturråds æresprisin (1988).


title: Riigikogun vaalit 2007

text: Riigikogun vaalit eli Viron parlamentin vaalit järjestettiin 4. maaliskuuta 2007. Parlamenttivaaleissa käytössä olevan viiden prosentin äänikynnyksen ylitti kuusi puoluetta. Äänestysprosentiksi muodostui 61,9 %. Tallinnassa äänestysprosentti oli 65,8 % ja Itä-Virumaalla 52,2 %. Kahdessatoista vaalipiirissä oli 970 ehdokasta, joista valittiin kansanedustajiksi 101 (10,4 %). Viro käytti vaaleissa ensimmäisenä maailmassa internetäänestystä ja lasketuissa ennakkoäänissä oli mukana 30 000 internetääntä. Reformipuolue ja keskustapuolue olivat vaaleja edeltäneiden mielipidetiedustelujen kärjessä.


title: Riigikogun vaalit 2007

text: Reformipuolueen vaalikampanja pohjautui pääosin veropopulismiin. Puolueen tärkeimpiin vaalilupauksiin kuului niin sanottu "verovapaa perjantai", jonka tarkoituksena oli laskea Viron silloinen 22 % tasavero neljän vuoden kuluessa 18 prosenttiin. Edgar Savisaaren johtama keskustapuolue vastusti voimakkaasti "verovapaata perjantaita", ja hyökkäsi kampanjassaan sitä vastaan. Keskusta lähti vaaleihin lupaamalla palkkauudistusta, jossa julkisen sektorin työntekijöiden palkkoja olisi asteittain nostettu 25 000 kruunuun kuussa. Keskustapuolue vaati ainoana puolueena, että maan pitää parantaa suhteita Venäjään ja vetää virolaisjoukot Irakista kesäkuuhun 2007 mennessä.


title: Riigikogun vaalit 2007

text: Erityisesti Savisaarta vastaan hyökättiin rajusti. Taustalla on se, että häntä pidetään eräänlaisena politiikkaan liittyvän korruption ruumiillistumana ja Venäjän etujen edustajana Virossa. Reformipuolue halusi tehdä vaaleista pääministerivaalin, jossa asetettiin vastakkain liberaali ja länsimielinen Andrus Ansip sekä Edgar Savisaar. Savisaaren valtaan nousulla pelottelivat myös sosiaalidemokraatit ja Isänmaan ja Res Publican liitto. Reformipuolue kävi lopulta eräiden arvioiden mukaan erittäin henkilökeskeisen vaalikampanjan, jonka kärjessä oli puolueen johtaja Andrus Ansip.


title: Riigikogun vaalit 2007

text: Reformipuolue voitti Andrus Ansipin johdolla vaalit 27,8 % ääniosuudella, toiseksi tullut Viron keskustapuolue, jota luonnehdittiin reformipuoluetta hiukan vasemmistolaisemmaksi sai 26,1 % äänistä. Kolmanneksi suurin puolue oli konservatiivinen Isänmaan ja Res Publican liitto. Kolmen suurimman puolueen yhteenlaskettu äänimäärä kuitenkin romahti viime vaaleihin verrattuna. Viron sosiaalidemokraattinen puolue nosti kannatustaan reilusti viime vaaleihin verrattuna. Parlamenttiin nousi myös uusi puolue, vihreät, joka sai 7,1 % äänistä.


title: Riigikogun vaalit 2007

text: Vaalien sitoutumattomat ehdokkaat olivat Vello Burmeister, Tõnu Hallik, Svetlana Ivnitskaja, Aare Kambla, Kalev Kodu, Koit Luus ja Niina-Inessa Stepanova.


title: Spinaaliset lihasatrofiat

text: Spinaaliset lihasatrofiat ovat tiettyyn ryhmään kuuluvia lihassairauksia, joista käytetty yhteisnimitys merkitsee sananmukaisesti selkäydinperäisiä lihassurkastumia. Ne ovat tavallisesti periytyviä ja saattavat alkaa yhtä hyvin varhaislapsuudessa kuin vasta aikuisiälläkin.


title: Spinaaliset lihasatrofiat

text: Spinaaliset lihasatrofiat, joista käytetään myös englanninkielisestä nimestä ("spinal muscular atrophy") tulevaa lyhennettä SMA-sairaudet, ovat parantumattomia. Oireena on lihasheikkous.


title: Sun Ribo

text: Sun Ribo (s. 18. joulukuuta 1976 Liaoning, Kiina) on kiinalainen ampumahiihtäjä ja MM-mitalisti.


title: Sun Ribo

text: Sun aloitti ampumahiihdon harrastamisen vuonna 1992 ja osallistui MM-kilpailuihin ensimmäisen kerran Anterselvassa 1995.


title: Sun Ribo

text: Sun hiihti toisen osuuden Kiinan viestijoukkueessa, joka sijoittui seitsemänneksi Naganon olympialaisissa 1998. Neljä vuotta myöhemmin hän oli viidestoista Salt Lake Cityn olympialaisten 15 kilometrin kilpailussa. Hanti Mansijskin MM-kilpailuissa 2003 hän oli kahdestoista 7,5 kilometrin sprinttikilpailussa.


title: Sun Ribo

text: Hochfilzenin MM-kilpailuissa 2005 Sun saavutti hopeaa normaalimatkalla, 15 kilometrillä. Hän ampui sakkominuutin kummaltakin pystypaikalta häviten 30,2 sekuntia yhden ohilaukauksen ampuneelle Andrea Henkelille. Pronssimitalisti – niin ikään yhden sakon ampunut – Linda Tjørhom jäi Sunille 4,1 sekuntia. Samoissa kilpailuissa Sun oli lisäksi viidestoista yhteislähtökilpailussa.


title: Sun Ribo

text: Arvokilpailuja lukuun ottamatta Sunin paras sijoitus maailmancupin osakilpailussa on ollut neljästoista tila.


title: Kristian Brenden

text: Kristian Brenden (s. 12. kesäkuuta 1976) on norjalainen entinen mäkihyppääjä.


title: Kristian Brenden

text: Brenden pääsi edustamaan Norjaa Naganon talviolympialaisissa vuonna 1998. Hän hyppäsi yhdessä Lasse Ottesenin, Henning Stensrudin ja Roar Ljökelsöyn kanssa joukkuemäen kilpailussa, jossa Norja sijoittui neljänneksi. Henkilökohtaisissa kilpailuissa Brenden oli normaalimäen kahdeksas ja suurmäen 13.


title: Kristian Brenden

text: Seuraavana vuonna järjestettiin hiihdon maailmanmestaruuskilpailut Itävallan Ramsaussa. Siellä Norja sijoittui vasta joukkuemäen kuudenneksi joukkueella, jossa hyppäsivät Brendenin lisäksi; Ljökelsöy, Tommy Ingebrigtsen ja Morten Aagheim. Brenden sijoittui normaalimäessä neljänneksitoista ja suurmäessä seitsemänneksitoista. Vuoden 1998 lentomäen maailmanmestaruuskilpailuissa Saksan Obertsdorfissa, hän sijoittui seitsemänneksi.


title: Kristian Brenden

text: Hän voitti urallaan kaksi maailmancupin osakilpailua, ensimmäisen Norjan Lillehammerissa 1996 ja toisen Puolan Zakopanessa 1998. Lisäksi hän saavutti yhteensä kahdeksan palkintokorokepaikkaa. Brenden oli maailmancup-kauden 1996-1997 loppupisteissä paras norjalainen, sijalla seitsemän. Aiemmin samalla kaudella järjestettiin historian ensimmäinen Nordic Tournament, jossa hän tuli toiseksi Kazuyoshi Funakin jälkeen.


title: Aarlahti

text: Aarlahti on kylä Mynämäen kunnan Mietoisissa, Varsinais-Suomessa. Kylä sijaitsee Mynälahden tuntumassa, Laajoen suistossa, Kustavintien eteläpuolella.


title: Aarlahti

text: Ensimmäinen tunnettu kirjallinen tieto Aarlahden kylästä on vuodelta 1467, kun talon isäntä Matti Antinpoika teki 60 markan lahjoituksen Turun tuomiokirkon Johanneksen kuorille. Kylä mainitaan myös 1500-luvun kirkollisissa lähteissä. Aarlahden tila kuului 1500- ja 1600-luvun vaihteessa Turun linnalle, jonka jälkeen tila muuttui säteritilaksi.


title: Aarlahti

text: Aarlahden talon mainitaan joutuneen kruunulle vuonna 1683, jolloin siitä muodostettiin Vehmaan komppanian ratsutila. Samassa yhteydessä mainitaan myös kylässä sijaitseva Palokylän tila, joka oli Aarlahden tilan aputila. Viimeistään isojaon aikana Aarlahti jaettiin kahtia Alis- ja Ylistaloksi, joiden rakennukset alun perin sijaitsivat vierekkäin. Myöhemmin Alistalo siirtyi vanhalta kylätontilta etelään ja sen rakennuskanta uusittiin.


title: Aarlahti

text: Kylässä sijaitsi 1800-luvulla yhden kiviparin jalkamylly. Samalla vuosisadalla kylän maille oli muodostunut runsaasti mäkitupalaistiloja, josta monet sijoittuivat nykyisen Aarlahdentien läheisyyteen, noin puolen kilometrin etäisyydelle kantatiloista. Tämän jälkeen uusi asutus kylässä on keskittynyt pääasiassa Mynälahden rannoille, jonne on rakennettu runsaasti loma-asuntoja. Myös monia mäkitupalaistiloja on muutettu loma-asuntokäyttöön.


title: Aarlahti

text: Kylä on maaseutuvaltainen ja kylän vanha rakenne on säilynyt hyvin. Varsinkin Aarlahden Ylistaloon 1800-luvulla valmistuneet päärakennus ja lukuisat piharakennukset ovat rakennushistoriallisesti edustavia.


title: Aarlahti

text: Kylän itäpuoli rajautuu mereen ja sen rannat ovat matalia ja ruovikkoisia. Yksi Mietoisten huomattavimmista luonnonnähtävyyksistä, Mietoistenlahden Natura-alue Laajoen suistossa sijaitsee osin myös kylän mailla. Alavat rantamaat ja kylän pohjoispuoli Kustavintielle asti ovat puolestaan peltoa, asutuksen keskittyessä peltojen länsipuolella kulkevan Aarlahdentien varteen. Kylän länsipuoli on puolestaan pääosin metsävaltainen.


title: Aarlahti

text: Kylässä sijaitsee kunnan yleinen rantasauna ja uimaranta sekä pienvenesatama.


title: Ryan Lochte

text: Ryan Lochte (s. 3. elokuuta 1984) on yhdysvaltalainen kilpauimari ja olympiavoittaja. Hän syntyi Canandaiguassa New Yorkin osavaltiossa ja valmistui Floridan yliopistosta. Lochte on kuusinkertainen olympiavoittaja: neljästi viestissä sekä Pekingissä 2008 200 metrin selkäuinnissa ja Lontoossa 2012 400 metrin sekauinnissa. Lisäksi hänellä on kolme olympiahopeaa ja kolme pronssia.


title: Ryan Lochte

text:
Lochte on voittanut vuosina 2003–2015 lukuisia mitaleja kesäolympialaisissa, uinnin MM-kilpailuissa, Pan-Amerikan kisoissa ja Pan-Tyynenmeren uintikilpailuissa. Pitkän radan MM-kilpailuissa
hän on voittanut 18 mestaruutta, joista kymmenen henkilökohtaisilla matkoilla. Lisäksi hän on saanut viisi hopeaa ja neljä pronssia. Lyhyiden ratojen MM-kilpailuissa hän on voittanut 14 henkilökohtaista ja seitsemän viestimestaruutta sekä saanut lisäksi kymmenen hopea- ja seitsemän pronssimitalia.


title: Ryan Lochte

text: Lochte rikkoi 30. maaliskuuta 2007 Melbournen uinnin maailmanmestaruuskilpailuissa Australiassa 200 metrin selkäuinnin maailmanennätyksen. Ennätys pysyi Lochten hallussa 10. toukokuuta 2009 asti jolloin ennätyksen rikkoi Ryosuke Irie. Rooman MM-kilpailuissa 2009 Lochte teki 200 metrin sekauinnin maailmanennätyksen 1.54,10. Hän rikkoi ennätyksen Shanghain MM-kilpailuissa 2011 ajalla 1.54,00. Kyseessä oli uinnin ensimmäinen pitkien ratojen maailmanennätys uuden teknologian uimapukujen kieltämisen jälkeen.


title: Ryan Lochte

text: Barcelonan MM-kilpailuissa 2013 Lochte voitti kultaa 200 metrin sekauinnissa, 200 metrin selkäuinnissa ja 4 × 200 metrin vapaauintiviestissä sekä saavutti hopeaa 4 × 100 metrin vapaauintiviestissä.


title: Ryan Lochte

text: Lochte sai kymmenen kuukauden kilpailukiellon, kun hän valehteli muutaman joukkuetoverinsa kanssa tulleensa ryöstetyiksi Rio de Janeiron olympialaisissa 2016, vaikka he olivat todellisuudessa joutuneet turvamiesten kiinniottamiksi tuhottuaan huoltoaseman wc-tiloja.


title: Ryan Lochte

text: Lochte sai USADAn langettaman, toukokuusta 2018 alkaneen 14 kuukauden kilpailukiellon käytettyään laskimonsisäistä injektiota.


title: Aittojärven rautatieasema

text: Aittojärven rautatieasema () oli Suomen rataverkkoon kuuluvalla rataosalla sijainnut rautatieliikennepaikka. Liikennepaikka sijaitsi Aittojärven kylässä Kiuruvedellä, noin 12 kilometriä Kiuruveden keskustasta länteen. Liikennepaikka lakkautettiin 1980-luvulla.


title: Aittojärven rautatieasema

text: Liikennepaikalla oli alun perin kaksi sivuraidetta ja kuormauslaituri.


title: Mehiläispesä

text: Mehiläispesä on rakennelma, jonka sisällä mehiläiset elävät, ylläpitävät ravintovarantojaan ja kasvattavat jälkeläisensä.


title: Mehiläispesä

text: Euroopassa tyypilliset luonnonvaraiset "Apis mellifera" -sukuiset mehiläiset rakentavat pesänsä usein onttoihin puihin, koloihin kallioissa, tai muihin suojaisiin paikkoihin. Tällaisen pesän tilavuus ja yhdyskunnan koko voivat vaihdella suurestikin, tilavuus noin 10 litrasta jopa 100 litraan ja yhdyskunnan koko 15 000 mehiläisestä 60 000 mehiläiseen.


title: Mehiläispesä

text: Mehiläispesiä on ennen nykyisen kaltaisen pesän kehittämistä valmistettu savesta, oljesta ja ontoista puunrungoista.


title: Mehiläispesä

text: Mehiläispesät voidaan jakaa kahteen pääryhmään, kiinto- ja irtorakenteisiin, joista irtorakenteiset ovat helppokäyttöisyytensä ja muunneltavuutensa vuoksi merkittävästi yleisempiä. Mehiläispesä koostuu päällekkäin aseteltavista pesälaatikoista, joissa kussakin on 7–11 vierekkäistä vahasta valmistettua puurunkoista kehää. Pesälaatikoiden määrä riippuu pesässä asuvan mehiläisyhdyskunnan koosta ja irtorakenteisessa pesässä pesälaatikoiden lisääminen tai vähentäminen on helppoa yhdyskunnan koon muuttuessa. Alimman pesälaatikon alalaidassa on lentoaukko, jonka kautta mehiläiset voivat poistua pesästä ja palata sinne. Päällimmäisen pesälaatikon päällä on erillinen vesikatto.


title: Jane Alexander

text: Jane Alexander voi tarkoittaa ainakin seuraavia:


title: Pekka Kling

text: Pekka Rolf Artur Kling (s. 7. marraskuuta 1944 Iisalmi) on entinen suomalainen ampuja.


title: Pekka Kling

text: Turun Seudun Ampujia edustanut Pekka Kling tuli ampumapiireissä tunnetuksi vuoden 1959 SM-kisoissa, kun hän 14-vuotiaana sijoittui isänsä Rolf Klingin jälkeen hopealle hirviammunnan kertalaukauksissa. Vuosina 1961–1963 hän voitti Suomen mestaruuden niin kerta- ja parilaukauksissa kuin yhdistetyssäkin. Kaurisammunnan Suomen mestaruuden hän voitti vuosina 1965 ja 1966, villikarjuammunnan vuonna 1967 sekä kaikki kolme hirviammunnan mestaruutta vuonna 1968. Ensimmäisen henkilökohtaisen kivääriammunnan Suomen mestaruutensa Kling voitti vuonna 1970 ollessaan paras vapaakiväärin makuukilvassa.


title: Pekka Kling

text: Parhaisiin kansainvälisiin saavutuksiinsa Kling pääsi 1960-luvun alussa. Oslon PM-kisoissa 1961 hän sai hopeaa hirviammunnan kertalaukauksilla. Kairon MM-kilpailuissa 1962 hän sijoittui parilaukauskilpailussa viidenneksi. Sandvikenin EM-kilpailuissa 1963 hän saavutti parilaukauksissa hopeaa kuusi pistettä Neuvostoliiton Oleg Zakurenoville hävinneenä ja kauriskilpailussa pronssia. Lisäksi hän sai kolme hopeaa joukkuekilpailuissa. Kööpenhaminan PM-kilpailuissa 1963 Kling voitti kultaa hirven parilaukauksilla. Göteborgin PM-kilpailuissa 1965 hän voitti kultaa hirven kertalaukauksilla ja kaurisammunnassa. Plzeňin EM-kisoissa 1969 hän kilpaili kivääriammunnassa mutta ilman menestystä.


title: Pekka Kling

text: Urheilutoimittajain liitto valitsi Pekka Klingin vuoden 1963 seitsemänneksi parhaaksi suomalaisurheilijaksi. Äänestyksen aikana hän täytti 19 vuotta ja oli siihen mennessä nuorin kymmenen parhaan suomalaisurheilijan listalle yltänyt.


title: Linda Grubben

text: Linda Grubben (o.s. Tjørhom, s. 13. syyskuuta 1979 Stavanger, Norja) on entinen norjalainen ampumahiihtäjä, olympiamitalisti ja maailmanmestari.


title: Linda Grubben

text: Linda, tuolloin vielä Tjørhom, hiihti toisen osuuden Norjan viestijoukkueessa, joka saavutti Saksan jälkeen hopeaa Salt Lake Cityn olympialaisissa 2002. Oberhofin MM-kilpailuissa 2004 hän hiihti avausosuuden Norjan voittoisassa viestikvartetissa, jonka muut jäsenet olivat Gro Marit Istad-Kristiansen, Gunn Margit Andreassen ja Liv Grete Poirée; eroa toiseksi sijoittuneeseen Venäjään oli runsas minuutti.


title: Linda Grubben

text: Hochfilzenin MM-kilpailuissa 2005 Tjørhom sijoittui kolmanneksi 15 kilometrin kilpailussa Andrea Henkelin ja Sun Ribon jälkeen, ero voittajaan oli yli puoli minuuttia. Pokljukan MM-sekaviestissä 2006 hän kuului Norjan hopeajoukkueeseen, joka hävisi kilpailun voittaneelle Venäjälle vajaan minuutin.


title: Linda Grubben

text: Tjørhom avioitui kesällä 2006 Norjan ampumahiihtojoukkueen valmentajan Roger Grubbenin kanssa. Anterselvan MM-kilpailuissa 2007 hän voitti normaalimatkan maailmanmestaruuden puhtaalla ammunnalla. Toiseksi sijoittunut – niin ikään ilman sakkoja selvinnyt – Florence Baverel-Robert hävisi yli minuutin. Takaa-ajossa Grubben ampui ainoan ohilaukauksensa ensimmäisellä pystypaikalla ja nousi sprinttikilpailun jälkeiseltä 18. sijalta hopealle, vain 7,1 sekuntia Magdalena Neunerille hävinneenä. Viestissä hän hiihti ankkuriosuuden Norjan pronssijoukkueessa.


title: Linda Grubben

text: Maailmancupissa Grubben voitti kahdeksan osakilpailua, oli viidesti toinen ja yhdeksän kertaa kolmas. Kokonaiskilpailussa hän oli parhaimmillaan kuudes kaudella 2006–2007.


title: Linda Grubben

text: Linda Grubben lopetti uransa keväällä 2007.


title: Lautuma

text: Lautuma (: "livor" 'sinelmä', "mors" [gen."mortis"] 'kuolema') on kuoleman jälkeen ruumiin iholle ilmaantuva violetinpunainen väritys. Lautuma johtuu punasolujen vajoamisesta painovoiman vaikutuksesta alimpiin verisuoniin, koska verenkierto on pysähtynyt.


title: Lautuma

text: Lautumat lasketaan toissijaisiin kuolemanmerkkeihin, joita ovat myös esimerkiksi kuolonkankeus ja ruumiin jäähtyminen. Lautumia voidaan käyttää apuna arvioitaessa henkilön kuolinaikaa.


title: Lautuma

text: Lautumat ilmestyvät yleensä ensin rintakehän sivuosiin noin 15–20 minuutin kuluttua kuolemasta. Ne alkavat yhtyä toisiinsa 2 tunnin kuluttua, ja niiden määrä ja laajuus lisääntyy 12 tuntiin asti. Lautumia ei ilmaannu paikkoihin, joissa ruumis koskettaa maata tai jotain esinettä, koska ihon hiussuonet ovat tällöin puristuneina kasaan. Kuolemanhetkestä 20 tunnin sisällä lautumat ovat vielä poispainettavissa, ja niiden paikka myös muuttuu tänä aikana, jos ruumista liikutetaan.


title: Osrik Forsberg

text: Osrik Ingvald Forsberg (26. syyskuuta 1912 Pyhtää – 11. helmikuuta 1994 Kotka) oli suomalainen kilpasoutaja.


title: Osrik Forsberg

text: Forsberg edusti soutu-urallaan Pyhtään Yritystä ja vuonna 1945 perustettua Sunilan Soutajia. Jälkimmäisessä hän muodosti veljensä Helge Forsbergin sekä Veikko Lommin, Oiva Lommin ja perämies Veli Aution kanssa venekunnan, joka edusti Suomea Lontoon 1948 olympialaisten perämiehellisten nelosten kilpailussa. Joukkue ei kuitenkaan päässyt loppukilpailuun.


title: Osrik Forsberg

text: Pohjoismaiden mestaruuskilpailuissa Osrik Forsberg oli mukana vuosina 1946 ja 1947. Jälkimmäisellä kerralla hän saavutti pronssia. Suomen mestaruuden hän voitti nelosessa vuosina 1940, 1945, 1946 ja 1947 sekä kahdeksikossa vuonna 1946.


title: Osrik Forsberg

text: 181 senttimetriä pitkä Forsberg toimi Sunilan Soutajien johtokunnassa. Ammatiltaan hän oli autonkuljettaja.


title: Helge Forsberg

text: Helge Bernhard Forsberg (13. marraskuuta 1920 Pyhtää - 3. tammikuuta 2005 Kotka) on suomalainen kilpasoutaja.


title: Helge Forsberg

text: Forsberg edusti soutu-urallaan Sunilan Sisua ja vuonna 1945 perustettua Sunilan Soutajia. Jälkimmäisessä hän muodosti isoveljensä Osrik Forsbergin sekä Veikko Lommin, Oiva Lommin ja perämies Veli Aution kanssa venekunnan, joka edusti Suomea Lontoon 1948 olympialaisten perämiehellisten nelosten kilpailussa. Joukkue ei kuitenkaan päässyt loppukilpailuun.


title: Helge Forsberg

text: Pohjoismaiden mestaruuskilpailuissa Helge Forsberg oli mukana vuosina 1947, 1949 ja 1950. Keskimmäisellä kerralla hän saavutti pronssia. Suomen mestaruuden hän voitti nelosessa vuosina 1947, 1949 ja 1950 sekä kahdeksikossa vuonna 1950.


title: Helge Forsberg

text: 180 senttimetriä pitkä "Hese" Forsberg oli ammatiltaan autonkuljettaja ja toimi soutujoukkueiden kuljetustehtävissä.


title: Veli Autio

text: Veli Oiva Autio (2. heinäkuuta 1909 Kuutsalo (Kymi) – 13. elokuuta 1993 Kotka) oli suomalainen kilpasoutaja. Hän toimi soudussa perämiehenä.


title: Veli Autio

text: Autio edusti soutu-urallaan Kuutsalon Aallottarenpoikia, Sunilan Sisua ja vuonna 1945 perustettua Sunilan Soutajia. Hän edusti Suomea Lontoon 1948 olympialaisten perämiehellisten nelosten kilpailussa, jossa Sunilan Soutajien venekunnan airoissa olivat veljekset Helge ja Osrik Forsberg sekä serkukset Veikko ja Oiva Lommi. Joukkue ei selviytynyt loppukilpailuun.


title: Veli Autio

text: Pohjoismaiden mestaruuskilpailuissa Autio saavutti hopeaa vuonna 1946 sekä pronssia vuosina 1947 ja 1949. Suomen mestaruuden hän voitti nelosessa vuosina 1945, 1946 ja 1947 sekä kahdeksikossa vuonna 1946.


title: Veli Autio

text: Helsingin 1952 olympialaisissa Autio oli Suomen soutujoukkueen valmentajana ja johtajana. Hän toimi myös Suomen Soutuliiton liittohallituksessa.


title: Luettelo tunnetuista kuopiolaisista

text: Tunnettujen kuopiolaisten joukkoon mahtuu monta Suomen eturivin kirjailijaa, poliitikkoa, toimittajaa ja urheilijaa. Sen sijaan elinkeinoelämän huipulla kuopiolaisia on vähän. Monet kuuluisuuteen nousseet kuopiolaissyntyiset henkilöt ovat tehneet elämäntyönsä toisaalla, kun taas muualta Kuopioon tulleista Minna Canthilla ja J. V. Snellmanilla on erityinen paikka kaupunkilaisten sydämissä. Merkittävimpänä kuopiolaissyntyisenä kautta aikojen voidaan pitää kreivi Johan Henrik Tawastia, joka toimi muun muassa viimeisenä suomalaissyntyisenä Ruotsin armeijan johtajana.


title: Luettelo tunnetuista kuopiolaisista

text: Kuopio kasvoi todelliseksi kaupungiksi vesiliikenteen varassa harjoitetun kaupan avulla. 1850-luvun jälkeen alkunsa saivat Raninin ja Saastamoisen perheyritykset, jotka ovat jokseenkin ainoat Suomen mittakaavassa suurina pidetyt kuopiolaisyritykset.


title: Luettelo tunnetuista kuopiolaisista

text: Kuopion kulttuurielämän kultakausi ajoittui myös 1800-luvun puolivälin paikkeilta 1900-luvun alkuvuosikymmeniin kestävälle ajanjaksolle. Minnan salonki ja Järnefeltin ylioppilassalonki synnyttivät ja vetivät puoleensa kaikista nimekkäintä kulttuuriväkeä niin maan rajojen sisältä kuin ulkopuoleltakin. Tuolta ajalta mieliin on jäänyt monia elämäntyönsä muun muassa naisasialle, suomen kielen ja koulutuksen kehittämiselle omistaneita. 1880- ja 1890-luvuilla Kuopio oli myös yksi Suomen kirjallisen elämän keskuksista.


title: Luettelo tunnetuista kuopiolaisista

text: Kuopiosta on saanut inspiraatiota moni taidemaalari, alkaen von Wrightin veljeksistä aina Haloseen, Rissaseen, Thesleffiin ja Weurlanderiin asti. Sadan vuoden takaisessa Kuopiossa ilmestyi myös kaupungin kokoon verrattuna paljon sanomalehtiä. Kuopiolaiset olivat taustalla myös monessa muualla Suomessa käynnistyneessä lehtihankkeessa. Toimittajien ja kirjailijoiden virta ei ole loppunut, heitä on löydettävissä lukuisia erityisesti Lyseon ja Yhteiskoulun entisten oppilaiden listoilta.


title: Luettelo tunnetuista kuopiolaisista

text: Entisenä varuskuntakaupunkina ja huomattavana hallintokaupunkina moni tunnetuimmista kuopiolaisista on taustaltaan upseeri tai virkamies, ja huomattavan usein poliitikko. Silmiinpistävästi moni SDP:n viime vuosikymmenten tunnetuimmista nimistä, kuten Lehtinen, Lipponen, Luhtanen sekä presidentiksi noussut Ahtisaari ovat vaikuttaneet jossain vaiheessa Kuopiossa.


title: Luettelo tunnetuista kuopiolaisista

text: Hannes Kolehmainen juoksi aikanaan Suomen maailmankartalle, mutta hänen jälkeensä kuopiolaismenestys yleisurheilussa on ollut melko vaatimatonta. Kuopion tunnetuimmista urheilijoista valtaosa on jalkapalloilijoita, mäkihyppääjiä ja jääkiekkoilijoita.


title: Luettelo tunnetuista kuopiolaisista

text: Jalkapallon kuopiolaissankarit pelasivat 1950-, 1960- ja 1970-luvuilla, jolloin KuPS oli Mestaruussarjan parhaita joukkueita. Jääkiekon puolella nimekkäimmät kuopiolaiset ovat NHL:ään päätyneet Jokinen, Kapanen ja Timonen. Mäkihyppy on kuitenkin kuopiolaisittain kansainvälisesti menestyksekkäin laji. Myös suuri osa tämän päivän tunnetuimmista suomalaisista mäkihyppyvalmentajista on kuopiolaistaustaisia. Hiihtäjäsuuruuksia Kuopiosta ei ole noussut, mutta Puijolle jo varsin varhain rantautuneissa alppilajeissa on ollut yksittäismenestyjiä.


title: Luettelo tunnetuista kuopiolaisista

text: Tieteentekijät ovat olleet nousussa aina Kuopion yliopiston perustamisesta vuonna 1966 lähtien. Lääketieteellinen tutkimus saa huomiota, erityisesti terävimmän kärjen, kuten diabetestutkimuksen osalta. Myös medikalisaatiota vastustavan ns. Kuopion koulukunnan edustajat ovat esiintyneet vuosikausien ajan julkisuudessa.


title: Christian Lindblad

text: Christian Lindblad (s. 29. maaliskuuta 1963) on suomalainen elokuvaohjaaja, elokuvakäsikirjoittaja ja näyttelijä. Suomenruotsalainen Lindblad on ohjannut ja käsikirjoittanut muun muassa elokuvat "Party" (1991) ja "Ripa ruostuu" (1993) sekä näytellyt sivurooleja useissa elokuvissa, kuten "Akvaariorakkaus" (1993), "Ihanat naiset rannalla" (1998) ja "Cyclomania" (2001). Lisäksi Lindblad on tehnyt 2000-luvulla useita lyhyitä ja keskipitkiä animaatioelokuvia vaha-animaatiotekniikalla.


title: Don Messick

text: Donald Messick (7. syyskuuta 1926 Buffalo, New York – 24. lokakuuta 1997) oli yhdysvaltalainen vatsastapuhuja ja ääninäyttelijä, joka teki useita äänirooleja Hanna-Barberan tuottamiin piirrossarjoihin ja elokuviin.


title: Don Messick

text: Messick syntyi Buffalossa, New Yorkissa vuonna 1926, mutta myöhemmin hänen perheensä muutti Baltimoreen, jossa hän asui isoäitinsä luona ja kävi samalla lastentarhaa. Muutaman vuoden jälkeen Messick koki suuren masennuksen, joka pakotti perheensä muuttamaan ja tällä kertaa Nanticokeen, josta hänen isänsä sai töitä.


title: Don Messick

text: Elementary Schoolin aikana nuori Messick kuunteli vapaa-aikanaan usein radiota ja erityisesti niiden ohjelmia, kuten Fibber McGee and Molly, Jack Benny, ja The Great Gildersleeve. Täytettyään kolmetoistavuotta Messick aloitti esiintymään vatsastapuhujana yhdessä käsinukkensa Kentworth DeFrostin kanssa. Hän opetteli vatsastapuhumisen aivan itse, lukemalla aiheen kirjoja ja kuuntelemalla radio-ohjelmia. Tämän myötä Messick huomasi ensimmäistä kertaa kykenevänsä luomaan useita ääniä, mutta hän ei kuitenkaan tehnyt imitointia vaan loi omien hahmojen ääniä. Kaksi vuotta myöhemmin 15-vuotias Messick esiintyi WBOC radioaseman ohjelmapäällikön ja pääkuuluttajan edessä Salisburyssa, jolloin viikkoa myöhemmin Messick sai oman ohjelmansa radioon, jota hän myös käsikirjoitti.


title: Don Messick

text: Muutettuaan takaisin Baltimoreen High Schoolin jälkeen 16-vuotias Messick asui isovanhempiensa luona Bolton Hillissä, jossa hän kävi koulua Ramsay Street School of Actingissa, jonka aikana Messick esiintyi usein näytelmissä. Hän oli kuitenkin kiinnostunut radiossa näyttelemisestä, jonka tavoitteeseen Messick ei aivan heti päässyt. Haettuaan töitä Baltimoren WCAO -radioasemalta, jonka toimitusjohtaja hylkäsi hänet selkeän Maryland aksenttinsa vuoksi. Messick lopulta onnistui poistamaan aksenttinsa, josta aikasemmin ei edes välitetty. Radiolta kuitenkin vaadittiin hienostuneempia ääniä, joka johti alun perin Messickin epäonnistumiseen saada töitä. Hän sai radiouransa alkuvaiheessa huonoja uutisia, kun isänsä kuoli onnettomuudessa työskennellessään ystävänsä kanssa Nanticoke koululla. He olivat laskemassa lipputankoa, kunnes se sai kosketuksen sähkötolppien linjoilta tappaen kaikki kolme työntekijää. Messickin nuoremman veljen Tomin mukaan Don suhtautui isänsä kuolemaan hyvin aikuismaisesta ja jopa filosofisesti. Tämä ei jäänyt ainoaksi elämän muutokseksi, kun 18-vuotiaan Messickin oli aika mennä armeijaan. Hän matkasi junalla vuonna 1944 Baltimoresta mukanaan käsinukkensa kohti armeijan palvelukseen, jossa Messick vietti 20 kuukautta. Hänen kykynsä viihdyttää ihmisiä kuitenkin huomattiin hyvin nopeasti, jonka myötä Messick siirrettiin erityispalveluun, jolloin hän sai tilaisuuden kiertää pitkin Yhdysvaltoja esityksineen. Toisen maailmansodan loputtua Messick muutti Washingtonista San Franciscoon, jossa hänen armeijan aikainen ystävänsä tuotti ja näytteli KGO radion ohjelmissa yhdessä vaimonsa kanssa. Messick näytteli ystävänsä radio-ohjelmissa, kunnes matkasi kohti Hollywoodia. Siellä häneen otti yhteyttä teatteriagentti, joka allekirjoitti sopimuksen Messickin kanssa vatsastapuhujan esityksistä. Samalla hän esiintyi paikallisissa teatterinäytelmissä. Messick teki esiintymisen kyky-ohjelmassa nimeltä Horace Height Show, jossa hänen vatsastapuhujan taidot huomattiin. Tämän seurauksena Messick pyydettiin muiden mukana kiertueelle Yhdysvaltoihin, johonka hän myös suostui. Tehdessään esityksiä muutaman viikon Messick päätti vaihtaa osavaltiota ja muutti takaisin itä-rannikolle. New Yorkissa Messick jatkoi vatsastapuhumisen kiertueitaan ja solmi myöhemmin kuudenvuoden sopimuksen esiintyäkseen yleisön edessä nukkeohjelmissa.


title: Don Messick

text: Sopimuksensa päätyttyä hän tutustui animaatiostudioihin, kuten Metro-Goldwyn-Mayer ja Warner Bros.. Metro-Goldwyn-Mayerista Messick sai hetken aikaa töitä, kunnes yhtiö päätti lopettaa animaation tuottamisen sen ollessa turhan kallista. Samaan aikaan Messick tapasi William Hannan ja Joseph Barberan, jotka myös jättivät MGM -yhtiön perustaakseen oman animaatiostudion Hanna-Barberan. Vuonna 1957 yhtiö loi ensimmäisen animaatiosarjansa televisioon The Ruff & Reddy Show, jota esitettiin ensi kerran joulukuussa. Samalla alkoi Messickin ura ääninäyttelijänä animaatioissa, kun hän oli yhdessä hyvän ystävänsä Daws Butlerin kanssa sarjan päänäyttelijät. Seuraavana vuonna Hakki-koira sai syntynsä, jossa hän jatkoi ääninäyttelemistä Daws Butlerin kanssa. Messickin päärooli oli Pixie, oli hänen ensimmäisiä korkeaäänisiä hahmoja. Hanna-Barberan menestys kasvoi animaatioiden tuottamisessa televisioon, huolimatta siitä miten rajoitetusti animointia kyettiin tekemään. Tämän vuoksi useat animaatiot riippuivat suuresti ääninäyttelemisestä, jonka myötä Messick vakiinnutti asemaansa ääninäyttelijänä ja oli yhtiön yksi vakituisista ääninäyttelijöistä Daws Butlerin kanssa.


title: Don Messick

text: Vuonna 1969 Scooby-Doo tuli yleisön tietoisuuteen animaatiosarjan Scooby-Doo, Where Are You! myötä, jossa Messick ääninäytteli päähahmoa Scooby-Doota. Myöhemmin sarjaan tuli mukaan Scrappy Doo, jolle Messick sai myös lainata ääntään. Hänen uransa jatkui vahvasti läpi 1970- ja 1980-luvun, jolloin Messick teki ääniä muun muassa Addamsin perhe – kummituskaruselliin, The New Tom & Jerry Showiin, Superystäviin, Smurffeihin ja The Transformersiin. Hänen uransa kesti aina vuoteen 1996 asti, jolloin Messickin viimeisimmiksi äänirooleiksi jäi muun muassa Tiny Toonsien Helperi ja The Real Adventures of Jonny Questin tohtori Benton C. Quest. Messick kuoli 24. lokakuuta vuonna 1997 kärsittyään toisen kerran aivoverenkiertohäiriöstä.


title: Maryvonne Dupureur

text: Maryvonne Dupureur (o.s. Samson, 24. toukokuuta 1937 Saint-Brieuc, Côtes-d'Armor, Ranska – 7. tammikuuta 2008) oli ranskalainen keskimatkojen juoksija ja olympiamitalisti.


title: Maryvonne Dupureur

text: Dupureur voitti olympiahopeaa 800 metrin juoksussa Tokiossa 1964 kaikkien aikojen neljänneksi parhaalla ajalla 2.01,9. Hän oli juossut olympiaennätyksen 2.04,1 välierässä ja johti loppukilpailua lähes viidellä metrillä kääntyessään loppusuoralle, mutta Ison-Britannian Ann Packer saavutti ja ohitti hänet ja juoksi voittoon maailmanennätysajalla 2.01,1. Méxicon olympialaisissa 1968 Dupureur juoksi kahdeksanneksi ajalla 2.08,2. Rooman olympialaisissa 1960 hän karsiutui alkuerissä ajalla 2.12,3. Vuonna 1967 hän voitti hopeaa 800 metrillä Prahan EM-hallikilpailuista. Ateenan ulkoratojen EM-kilpailuissa 1969 hän karsiutui 800 metrin alkuerissä ajalla 2.09,6.


title: Maryvonne Dupureur

text: Dupureur voitti Ranskan mestaruuden 400 metrillä vuosina 1959, 1963 ja 1964, 800 metrillä vuosina 1960, 1963, 1964, 1967, 1968 ja 1969 sekä 1 500 metrillä vuonna 1969. Hän juoksi Ranskan ennätyksen 800 metrillä seitsemän kertaa sekä lisäksi kerran niin 400:llä kuin myös 1 500 metrillä. Hänen Tokiossa juoksemansa 800 metrin aika 2.01,9 säilyi Ranskan ennätyksenä lähes kymmenen vuotta kunnes Marie-Françoise Dubois alitti sen Rooman EM-kilpailuissa.


title: Leimavero

text: Leimavero oli suomalainen vero, jota kannettiin vuoteen 2001 saakka.


title: Leimavero

text: Leimaveroa oli maksettava muun muassa useista viranomaisten antamista luvista ja todistuksista, virallisten luetteloiden ja pöytäkirjojen otteista, kiinteistön luovutuksesta, vuokratontin ja sillä olevan rakennuksen myynnistä sekä osakeyhtiötä perustettaessa ja osakkeita myytäessä. Leimaveroa maksettiin myös asiakirjoja tuomioistuimelle jätettäessä ja tuomioistuimen kirjallista päätöstä vastaanotettaessa. Myös arvopaperin luovutuksesta sekä arvonimistä maksettiin leimaveroa.


title: Leimavero

text: Huvitilaisuuksien vaivaishuonemaksun leimavero korvasi 1920.


title: Leimavero

text: Leimaverolaki oli voimassa vuoden 2001 loppuun saakka, ja sen korvasi vuonna 1997 uusi varainsiirtoverolaki ja vuonna 2002 laki arvonimistä suoritettavasta verosta.


title: Leimavero

text: Kauppa- tai luovutuskirjaan liimattiin tarvittava määrä postimerkin näköisiä leimaveromerkkejä, joita sai ostaa postitoimistoista. Kuhunkin asiakirjaan tuli kiinnittää leimaveron suuruutta vastaava määrä merkkejä, jotka tämän jälkeen mitätöitiin leimaamalla. Tällä tavalla merkittiin veron suorittaminen itse asiakirjaan.


title: Leimavero

text: Asiakirjojen perusteella tapahtuva valtionverotus alkoi ensimmäisenä Hollannissa 1624. Muut maat seurasivat esimerkkiä niin, että verotus alkoi Englannissa 1671, Ranskassa 1673 ja Itävallassa 1686. Ruotsissa valtiosäädyt myöntyivät tähän verotusmuotoon 4. joulukuuta 1660, jolloin annettiin "Ordning och stadga om insegladt papper eller charta sigillata." Ensimmäistä leimaveroa kannettiin seuraaviin valtiopäiviin asti. Jatkuvasti kannettavaksi tämä vero tuli 1600-luvun lopulla. Leimaveron kantoperusteesta ja suuruudesta annettiin useita asetuksia. Aluksi leimaveroa perittiin yksityisten välisistä asiakirjoista siitä riippumatta jätettiinkö asiakirja myöhemmin jollekin viranomaiselle vai ei. Myöhemmin lainsäädäntö vakiintui sellaiseksi, että ainoastaan viranomaiselle jätettävistä asiakirjoista perittiin leimaveroa.


title: Leimavero

text: Suomessa leimaveron perinnässä käytettiin 1800-luvulla erityistä valmiiksi leimattua paperia, jota nimitettiin karttapaperiksi. Suomeen perustettiin Karttapaperikonttori 19. toukokuuta 1816, jolloin annettiin Karttapaperi-Kontuorin Ohje-sääntö. Veron noustessa aiemmin valmistettuun käyttämättömään karttapaperiin määrättiin liimattavaksi karttamerkkejä uuden arvon saavuttamiseksi. Leimaveron nimenä 1800-luvulla oli karttasuostuntavero. Karttapaperikonttorista tehtiin 21. helmikuuta 1894 Suomen Leimakonttori. Tämän jälkeen alettiin käyttää nimitystä leimamerkki. Leimasuostunnasta eli leimasuostuntaverosta siirryttiin leimavero-nimitykseen ensimmäisen kerran 24. joulukuuta 1915 asetuksella, joka tuli voimaan vuoden 1916 ensimmäisenä päivänä.


title: Eero Lehtovirta

text: Eero Elis Lehtovirta (28. marraskuuta 1926 – 27. kesäkuuta 2003) oli suomalainen kilpasoutaja.


title: Eero Lehtovirta

text: Lehtovirta oli soutu-uransa huipulla Gentin EM-kisoissa 1955. Siellä Wärtsilän Soutajien nelonen, jossa soutivat Reino Poutanen, Kauko Hänninen, Lehtovirta ja Jorma Salonen, saavutti perämiehettömässä nelosessa pronssia ja kaksi tuntia myöhemmin perämies Rolf Tuomisella vahvistettuna toisen pronssin. Helsingin 1952 olympialaisissa Lehtovirta edusti Suomea kahdeksikkojen soudussa. Joukkue jäi alkuerässään viidenneksi ja karsiutui.


title: Eero Lehtovirta

text: Lehtovirta voitti Suomen mestaruuden perämiehettömässä nelosessa, perämiehellisessä nelosessa ja kahdeksikossa vuonna 1955. Hän asui Ruotsissa 1960-luvulta lähtien.


title: Yrjö Hakoila

text: Yrjö Ilmari Hakoila (19. tammikuuta 1932 Turku – 10. joulukuuta 1986 Turku) oli suomalainen kilpasoutaja.


title: Yrjö Hakoila

text: Hakoila edusti Suomea Helsingin 1952 olympialaisissa kahdeksikkojen soudussa. Joukkue jäi alkuerässään viidenneksi ja karsiutui. Pohjoismaitten mestaruuskilpailuihin hän osallistui vuonna 1951.


title: Yrjö Hakoila

text: Turun Yliopiston Soutajia edustanut Hakoila voitti perämiehettömässä nelosessa Suomen mestaruuden vuonna 1951 ja SM-hopeaa vuonna 1952.


title: Yrjö Hakoila

text: Hakoila oli koulutukseltaan filosofian maisteri ja työskenteli fysiikan opettajana.


title: Antti Arell

text: Antti Arell (18. toukokuuta 1927 Lapua – 9. tammikuuta 2013) oli suomalainen kilpasoutaja.


title: Antti Arell

text: 188 senttimetriä pitkä Arell edusti Suomea Helsingin 1952 olympialaisissa kahdeksikkojen soudussa. Joukkue jäi alkuerässään viidenneksi ja karsiutui. Pohjoismaitten mestaruuskilpailuihin hän osallistui vuonna 1951.


title: Antti Arell

text: Turun Yliopiston Soutajia edustanut Arell voitti Suomen mestaruuden perämiehettömässä nelosessa vuonna 1951. Hän toimi myös TYS:n puheenjohtajana.


title: Antti Arell

text: Arell kilpaili myös purjehduksessa edustaen Turun Pursiseuraa.


title: Antti Arell

text: Arell oli koulutukseltaan filosofian tohtori ja työskenteli muun muassa apulaisprofessorina ja matematiikan opettajana. Hän oli Eksaktisten tieteiden seura r.y.:n jäsen 8. toukokuuta 1957 alkaen.


title: Esko Lyytikkä

text: Esko Aulis Lyytikkä (6. tammikuuta 1929 Viipuri – 20. joulukuuta 1997 Turku) oli suomalainen kilpasoutaja.


title: Esko Lyytikkä

text: Lyytikkä edusti Suomea Helsingin 1952 olympialaisissa kahdeksikkojen soudussa. Joukkue jäi alkuerässään viidenneksi ja karsiutui. Kotimaassaan hän edusti turkulaisseura IK Academiaa.


title: Esko Lyytikkä

text: Lyytikkä oli koulutukseltaan ekonomi ja työskenteli hallintojohtajana.


title: Birger Andersson

text: Birger Fredrik Wilhelm Andersson (2. marraskuuta 1925 Turku – 28. joulukuuta 2004 Porvoo) oli suomalainen kilpasoutaja.


title: Birger Andersson

text: Andersson edusti Suomea Helsingin 1952 olympialaisissa kahdeksikkojen soudussa. Joukkue jäi alkuerässään viidenneksi ja karsiutui keräilyerien jälkeen. Pohjoismaitten mestaruuskilpailuihin Andersson osallistui vuosina 1949–1953.


title: Birger Andersson

text: Turkulaista IK Academiaa edustanut ”Bige” Andersson voitti Suomen mestaruuden kevyessä nelosessa vuosina 1950 ja 1952 sekä SM-hopeaa perämiehettömässä kaksikossa Göran Olssonin parina vuonna 1953.